****c

މިނިސްޓްރީ އޮފް ފިޝަރީޒް އެންޑް އޯޝަން ރިސޯސަސް

މާލެ،

ދިވެހިރާއްޖެ.

މި ގަވާއިދާމެދު އެއްވެސް ހިޔާލެއްވާނަމަ، 18 އޯގަސްޓް 2024 ވާ އާދިއްތަ ދުވަހުގެ 12:00 ގެ މިނިސްޓްރީގެ

[fisheriesmanagement@fisheries.gov.mv](mailto:fisheriesmanagement@fisheries.gov.mv)

އީމެއިލްއަށް އެހިޔާލެއް ފޮނުވައިދެއްވުން އެދެމެވެ.

**ލޭނު މަސްވެރިކަން ކުރުމުގެ ގަވާއިދު**

**ބާބު 1**

**ތަޢާރުފު**

|  |  |  |  |  |  |  |  |
| --- | --- | --- | --- | --- | --- | --- | --- |
| ތަޢާރުފާއި ނަން |  | | | (ހ) | މި ގަވާއިދަކީ، ޤާނޫނު ނަންބަރު 2019/14 (ދިވެހިރާއްޖޭގެ މަސްވެރިކަމުގެ ޤާނޫނު) ގެ 6 ވަނަ ބާބަށް ރިޢާޔަތްކޮށް، އެ ޤާނޫނުގެ 22 ވަނަ މާއްދާއާއި، 33 ވަނަ މާއްދާ އާއި، 44 ވަނަ މާއްދާ އަދި 86 ވަނަ މާއްދާގެ ދަށުން މިނިސްޓްރީއަށް ލިބިދޭ ބާރުގެ ދަށުން ހަދައިފައިވާ ގަވާއިދެކެވެ. | | |
|  |  | | | (ށ) | މި ގަވާއިދަށް ކިޔާނީ [ލޭނު މަސްވެރިކަން ކުރުމުގެ ގަވާއިދު] އެވެ. | | |
| ގަވާއިދުގެ މަޤުޞަދު |  | | | މި ގަވާއިދުގެ މައިގަނޑު މަޤުޞަދަކީ، ކަނޑުގެ ވެށީގެ ދިރުންތަކަށް ގެއްލުން ކުޑަ، ދެމެހެއްޓެނިވި ނިޒާމެއްގެ ދަށުން ލޭނު އަޅައިގެން މަސްވެރިކަންކުރުމަށް މަގުފަހިކޮށްދިނުމާއި، މިމަސްވެރިކަންކުރުމުގެ ޙަރަކާތްތައް ރާވައި، ހިންގައި ބެލެހެއްޓުމުގެ އުސޫލުތަކާއި ހަމަތައް ކަނޑައެޅުމެވެ. | | | |
| **ބާބު 2**  **ލައިސަންސް ކުރުން** | | | | | | |
| ލައިސަންސް ކުރުން | |  | (ހ) | | ދިވެހިރާއްޖޭގައި ރަޖިސްޓްރީކޮށްފައިވާ އުޅަނދެއްގައި ލޭނު މަސްވެރިކަން ކުރަންވާނީ މިނިސްޓްރީން އެކަމަށް ދޫކުރާ ސައްޙަ ލައިސެންސެއް އޮވެގެންނެވެ. | | | |
|  | |  | (ށ) | | މި މާއްދާގެ )ހ( ގައި ބަޔާންކޮށްފައިވާ ލައިސަންސް ދޫކުރާނީ ހަމައެކަނި އަންނަނިވި ބާވަތްތަކުގެ މަހަށް އަމާޒުކޮށް މަސްވެރިކަން ކުރުމަށެވެ. | | | |
|  | |  |  | | (1) | ލޯބޮޑު ކަންނެލި  (*Thunnus obesus*, Bigeye tuna) | | |
|  | |  |  | | (2) | ރީނދޫއުރަހަ ކަންނެލި  (*Thunnus albacares,* Yellowfin tuna) | | |
|  | |  |  | | (3) | ހިބަރު  (Family *Istiophoridae*, Billfishes) | | |
| ލައިސަންސަށް އެދުމާއި، ދޫކުރުމާއި އައުކުރުމާއި ބާޠިލުކުރުން | |  | (ހ) | | ލޭނު މަސްވެރިކަންކުރުމުގެ ލައިސަންސަށް އެދުމާއި، ދޫކުރުމާއި، އައުކުރުމާއި އަދި ބާޠިލުކުރުމުގައި ޢަމަލުކުރާނީ ގަވާއިދު ނަންބަރު 2020/R-92 (މަސްވެރިކަމާއި، މަސްވެރިކަމާ ގުޅުންހުރި އެހެނިހެން ހަރަކާތްތަކަށާއި އެކުއަކަލްޗަރ ކުރުމަށް ލައިސަންސް ދިނުމާއި ހުއްދަ ދިނުމުގެ އިޖުރާއަތްތަކާބެހޭ ގަވާއިދު) ގައި ބަޔާންކޮށްފައިވާ އުސޫލުތަކާ އެއްގޮތްވާ ގޮތުގެ މަތިންނެވެ. | | | |
|  | |  | (ށ) | | މި މާއްދާގެ (ހ) ގައި މިހެން ބަޔާން ކޮށްފައިވީ ނަމަވެސް މިގަވާއިދުގެ ދަށުން ލައިސަންސް ދޫކުރެވޭނީ މި ގަވާއިދުގެ 3 ވަނަ ބާބުގެ ދަށުން ކޯޓާ ގަނެފައިވާ ފަރާތްތަކުގެ ނަމުގައި ރަޖިސްޓްރީކޮށްފައިވާ އުޅަނދުފަހަރުތަކަށެވެ. | | | |
|  | |  | (ނ) | | މިގަވާއިދުގެ 3 ވަނަ މާއްދާގެ ގެ (ހ) ގައި ބަޔާންކޮށްފައިވާ ލައިސަންސް އައު ކޮށްދިނުމުގައި، އެ ފަރާތުން ފާއިތުވެ ދިޔަ ލައިސަންސްގެ މުއްދަތުގައި ލައިސަންސްގެ ޝަރުތުތަކާ އެއްގޮތަށް އަމަލުކޮށްފައިވާ މިންވަރަށް ރިޢާޔަތް ކުރަންވާނެއެވެ.‎ | | | |
| ލައިސަންސް ދޫކުރުމުގެ ކުރިން ފުރިހަމަވެފައި ވާކަން ޔަޤީން ކުރަންޖެހޭ ކަންތައްތައް | |  | (ހ) | | މި ގަވާއިދުގެ 3 ވަނަ މާއްދާގެ (ހ) ގައި ބަޔާންކޮށްފައިވާ ލައިސަންސް މަސްވެރި އުޅަނދަކަށް ދޫކުރުމުގެ ކުރިން، އަންނަނިވި ކަންކަން އުޅަނދާ ގުޅޭގޮތުން ފުރިހަމަވެފައިވޭތޯ މިނިސްޓްރީގެ ފަރާތުން ޔަޤީން ކުރަންވާނެއެވެ. | | | |
|  | |  |  | | (1) | ދަތުރުފަތުރާ ގުޅޭ ޚިދުމަތްދިނުމުގެ މަސްޢޫލިއްޔަތު ހަވާލުވެފައިވާ ސަރުކާރުގެ އިދާރާގައި މަސްވެރިކަންކުރާ އުޅަނދު ރަޖިސްޓްރީކޮށްފައިވުން؛ | | |
|  | |  |  | | (2) | މަސްވެރިކަން ކުރާ އުޅަނދަކީ އެހެން ގައުމެއްގައި ރަޖިސްޓްރީ ކޮށްފައި ނުވަތަ ޑުއަލް ފްލޭގް އޮންނަ އުޅަނދަކަށް ނުވުން؛ | | |
|  | |  |  | | (3) | މަސްވެރިކަންކުރާ އުޅަނދުގެ ސީވާރދިނަސްއާބެހޭ މުއްދަތު ހަމަނުވާ ސެޓްފިކެޓް އޮތުން؛ | | |
|  | |  |  | | (4) | މޯލްޑިވްސް ފުޑް އެންޑް ޑްރަގް އޮތޯރިޓީ (އެމް.އެފް.ޑީ.އޭ) އިން ދޫކޮށްފައިވާ ސާފުތާހިރުކަމުގެ ސެޓްފިކެޓެއް އޮތުން؛ | | |
|  | |  |  | | (5) | މިނިސްޓްރީގެ ވެބްސައިޓުގައި ޝާއިޢުކޮށްފައިވާ [އުޅަނދާއި މަސްވެރިކަމުގައި ބޭނުންކުރާ އާލާތްތައް ފާހަގަކުރުމާބެހޭ ގައިޑްލައިން] ގައި ބަޔާންކޮށްފައިވާ މިންގަނޑަށް އުޅަނދު އަދި އުޅަނދުގައި ބޭނުންކުރާ އެންމެހައި މަސްވެރިކަމުގެ އާލާތްތައް ފާހަގަކޮށްފައި (މާކްކޮށްފައި) ހުރުން؛ | | |
|  | |  |  | | (6) | މިނިސްޓްރީން ކަނޑައަޅައި، މިނިސްޓްރީގެ ވެބްސައިޓުގައި ޝާއިޢުކޮށްފައިވާ ވެސަލް ލޮކޭޓިންގް ޑިވައިސް (ވީ.އެލް.ޑީ) އަދި އިލެކްޓްރޯނިކް މޮނިޓަރިންގ (އީ.އެމް) ސިސްޓަމްގެ މިންގަނޑުތަކާ އެއްގޮތަށް އުޅަނދުގައި ހަރުކޮށް ވީ.އެލް.ޑީ އަދި އީ.އެމް މަސައްކަތްކުރާކަން ކަށަވަރުކުރުން؛ | | |
|  | |  |  | | (7) | މި ގަވާއިދުގެ ޖަދުވަލު 1 ގައިވާ މިންގަނޑުތަކާ އެއްގޮތަށް އުޅަނދުގައި ހަރަކާތްތެރިވާ ހުރިހާ ފަޅުވެރިންނަށް ނިދުމަށާއި ފާޚާނާކުރުމަށް އެކަށީގެންވާ ރައްކާތެރި އިންތިޒާމު ހަމަޖައްސާފައި ހުރުން؛ | | |
|  | |  |  | | (8) | މި ގަވާއިދުގެ 3 ވަނަ ބާބުގައި ބަޔާންކޮށްފައިވާ ގޮތުގެމަތިން އުޅަނދުގެ ވެރިފަރާތުން ގަނެފައިވާ ކޯޓާއެއް އުޅަނދަށް ހަމަޖައްސައިފައިވުން؛ | | |
|  | |  |  | | (9) | އިންޑިއަން އޯޝަން ޓޫނާ ކޮމިޝަންގެ އިލީގަލް އަންރެގިއުލޭޓެޑް އެންޑް އަންރިޕޯޓެޑް (އައި.ޔޫ.ޔޫ) ވެސެލް ލިސްޓުގައި އެއްވެސްއިރަކު ލިސްޓުކޮށްފައިވާ ނުވަތަ ކްރޮސް-ލިސްޓުކޮށްފައިވާ އުޅަނދަކަށް ނުވުން؛ | | |
|  | |  |  | | (10) | ލޭނު މަސްވެރިކަމުގައި ހިފުމަށް ހުއްދަ ކޮށްފައިވާ ބާވަތްތަކުގެ ކޯޓާ، ލައިސަންސް ދޫކުރާ މުއްދަތަށް، ގަނެފައިވުން؛ އަދި | | |
|  | |  |  | | (11) | ލައިސަންސަށް އެދި ހުށަހަޅާ އުޅަނދުގެ އޯނަރޝިޕް، ކޯޓާ ގަނެފައިވާ ފަރާތުގެ ނަމުގައި އޮތުން. | | |
|  | |  | (ށ) | | ލޭނު މަސްވެރިކަމަށް ބޭނުންކުރާ އުޅަނދު ރަޖިސްޓަރީކޮށްފައި އޮންނަންވާނީ ދިވެހިރައްޔިތެއް ނުވަތަ ދިވެހިރާއްޖޭގައި ރަޖިސްޓަރީކޮށްފައިވާ 100 އިންސައްތަ ދިވެހީންގެ ހިއްސާ އޮންނަ ޤާނޫނީ ޝަޙްސެއްގެ ނަންމަތީގައެވެ. އަދި މިގޮތަށް ރަޖިސްޓަރީވެފައިވާ އުޅަނދެއްގެ ބެނެފިޝަލް އޯނަރޝިޕް އެއްވެސް ބިދޭސީ ފަރާތަކަށް އޮވެގެން ނުވާނެއެވެ. | | | |
|  | |  | (ނ) | | މި މާއްދާގެ (ށ) ގައި އެހެން ބަޔާންކޮށްފައިވީ ނަމަވެސް ބޭރުގެ ފަރާތެއް ނުވަތަ ކުންފުންޏެއްގެ ހިއްސާއޮތް ބޭންކެއް މެދުވެރިކޮށް ދިވެހި ފަރުދެއް ނުވަތަ ކުންފުންޏެއް ނަގާ ލޯނެއްގެ ދަށުން ގަނެފައިވާ އުޅަނދެއްނަމަ، އެ ލޯނުގެ މުއްދަތުގައި ދިވެހިރާއްޖޭގައި ރަޖިސްޓްރީކޮށް ހިންގަމުންގެންދާ ބޭންކެއްގައި ރަޖިސްޓްރީކޮށްފައިވާނަމަ އެފަދަ އުޅަނދުފަހަރު އިސްތިސްނާ ވާނެއެވެ. | | | |
|  | |  | (ރ) | | މިމާއްދާގެ (ށ) ގައިވާ ފަދައިން އުޅަނދުގެ މިލްކުވެރިކަން ސާބިތުކޮށްދިނުމަށްޓަކައި، ލައިސަންސަށް އެދި ހުށަހަޅާ އުޅަނދަކީ ދިވެހިރާއްޖޭގައި ފަށަން ބަނދެފައިވާ އުޅަނދަކަށް ނުވާނަމަ، އުޅަނދު ގަނެފައިވާކަން ސާބިތުކޮށްދިނުމަށް ބޭނުންވާ ބޭންކް ޓްރާންސެކްޝަން ފަދަ ތަފްޞީލުތައް ހުށަހަޅަންވާނެއެވެ. | | | |
|  | |  | (ބ) | | ލޭނު މަސްވެރިކަން ކުރުމަށް އެއްވެސް އުޅަނދަކަށް ލައިސަންސް ދޫކުރަންވާނީ އުޅަނދުފަހަރުގައި ފުރިހަމަވާންޖެހޭނެ ކަމަށް މި މާއްދާގައި ބަޔާންކޮށްފައިވާ އެންމެހައި ކަންކަން ފުރިހަމަވޭތޯ ބެލުމަށްފަހުއެވެ. | | | |
| މަސްވެރިކަންކުރުމަށް ލައިސަންސް ދެވޭ ސަރަޙައްދު | |  | (ހ) | | ލޭނު މަސްވެރިކަންކުރުމަށް ހުއްދަ ދެވޭނީ އަންނަނިވި ސަރަޙައްދުތަކުގައެވެ. | | | |
|  |  | | (1) | ދިވެހިރާއްޖޭގެ ކަނޑުގެ ސަރަޙައްދުގެ ތެރެއިން ދިވެހިރާއްޖޭގެ އާކިޕެލަޖިކް ބޭސްލައިންއިން ފެށިގެން 100 (ސަތޭކަ) މޭލުގެ ބޭރުގެ ސަރަޙައްދުގެ ތެރެއިން 6 ޑިގުރީ އުތުރު ޠޫލްއިން ފެށިގެން ދެކުނަށް އޮންނަ ސަރަޙައްދު؛ އަދި | | |
|  | |  |  | | (2) | ދިވެހިރާއްޖޭގެ ކަނޑުގެ ސަރަޙައްދުން ބޭރުގައި އިންޑިއާ ކަނޑުގެ 25 (ފަންސަވީސް) ޑިގުރީ ދެކުނު ޠޫލްގެ އުތުރަށް އޮންނަ ސަރަޙައްދު. | | |
|  | |  | (ށ) | | މި މާއްދާގެ (ހ) ގައި ބަޔާންކޮށްފައިވާ ސަރަޙައްދު އަންގައިދޭ ޗާޓެއް މި ގަވާއިދުގެ ޖަދުވަލު 2 ގައި އެވަނީއެވެ. | | | |
|  | |  | (ނ) | | ދޮށީގެ ނުވަތަ އަތު ނަނުގެ މަސްވެރިކަން ކުރަންތިބި މީހުން ކުރާ މަސްވެރިކަމަށް ދަތިވާގޮތަށް، ލޭނު މަސްވެރިކަން ކޮށްގެން ނުވާނެއެވެ. | | | |
| ލައިސަންސްގެ މުއްދަތާއި ފީ | |  | (ހ) | | ލޭނު މަސްވެރިކަން ކުރުމަށް ދޫކުރާ ލައިސަންސްގެ މުއްދަތަކީ ކޮންމެ މީލާދީ އަހަރެއްގެ ފެބްރުއަރީ މަހުގެ 1 ވަނަ ދުވަހުން ފެށިގެން، ވިދިގެން އަންނަ އަހަރުގެ ޖެނުއަރީ މަހުގެ 31 ވަނަ ދުވަހުގެ ނިޔަލެވެ. | | | |
|  | |  | (ށ) | | މި މާއްދާގެ (ހ) ގައި ކަނޑައަޅައިފައިވާ ލޭނު މަސްވެރިކަންކުރުމުގެ ލައިސަންސް ދޫކުރުމުގެ މުއްދަތު ފެށުމަށްފަހު، ލޭނު މަސްވެރިކަން ކުރުމުގެ ލައިސަންސަށް ހުށަހަޅާ ހާލަތުގައިވެސް، ލައިސަންސް ދޫކުރާނީ، މިމާއްދާގެ (ހ) ގައި ކަނޑައަޅައިފައިވާ މުއްދަތާ ޚިލާފުނުވާ ގޮތެއްގެ މަތީންނެވެ. | | | |
|  | |  | (ނ) | | ލޭނު މަސްވެރިކަން ކުރުމުގެ ލައިސަންސް ނަގާ ކޮންމެ އުޅަނދަކަށް 10,000/- (އެއްހާސް ރުފިޔާ) ގެ ފީއެއް ނަގަންވާނެއެވެ. | | | |
| ލައިސަންސްގެ ޝަރުތުތައް | |  | މި ގަވާއިދުގެ 3 ވަނަ މާއްދާގެ (ހ) ގައި ބަޔާންކޮށްފައިވާ ލައިސަންސް ލިބިފައިވާ އެންމެހައި ފަރާތްތަކުން، ލައިސަންސްގެ މުއްދަތުގައި، މިގަވާއިދުގެ ޖަދުވަލު 3 ގައި ބަޔާންކޮށްފައިވާ ލައިސަންސްގެ އާންމު ޝަރުޠުތަކާ އެއްގޮތަށް ޢަމަލުކުރަންވާނެއެވެ. | | | | | |

**ބާބު 3**

**ލޭނު އަޅައިގެން ބޮޑުކަންނެލީގެ މަސްވެރިކަން ކުރުމަށް ކޯޓާ ކަނޑައެޅުމާއި، ކޯޓާ ނީލަންކިޔުން**

|  |  |  |  |
| --- | --- | --- | --- |
| ލޭނު އަޅައިގެން ބޮޑުކަންނެލީގެ މަސްވެރިކަން ކުރުމުގައި އަމާޒުކުރާ ބާވަތްތަކުގެ ކޯޓާ ކަނޑައެޅުން |  | (ހ) | މި ގަވާއިދުގެ 3 ވަނަ މާއްދާގެ (ށ) ގައި ބަޔާންކޮށްފައިވާ ބާވަތްތައް، ބޭނޭނެ މިންވަރުގެ ކޯޓާ ކަނޑައެޅުމުގެ އިޚްތިޔާރު މިނިސްޓްރީއަށް ލިބިގެންވެއެވެ. |
|  | (ށ) | މި މާއްދާގެ (ހ) ގައި ބަޔާންކޮށްފައިވާ އިޚުތިޔާރުގެ ދަށުން ކަނޑައަޅާ ކޯޓާގެ މިންވަރު ކޮންމެ އަހަރެއްގެ އޮކްޓޫބަރު މަހުގެ 1 ވަނަ ދުވަހުގެ ކުރިން މިނިސްޓްރީން އާންމުކޮށް އިޢުލާނުކުރަންވާނެއެވެ. |
|  |  | (ނ) | މި ގަވާއިދުގެ 3 ވަނަ މާއްދާގެ (ށ) ގައި ބަޔާންކޮށްފައިވާ އެއްވެސް ބާވަތެއްގެ މަހަކަށް ކޯޓާއެއް ކަނޑައެޅުމަށް ނިންމައިފިނަމަ، ކުރިއަށް އޮތް 3 (ތިނެއް) އަހަރު ދުވަހުގެ މުއްދަތަށް، އެ ބާވަތަކަށް ކޯޓާގެ ގޮތުގައި ކަނޑައަޅާ މިންވަރެއް މިނިސްޓްރީން އާންމުކޮށް އިޢުލާނުކުރަންވާނެއެވެ. |
|  |  | (ރ) | މި މާއްދާގެ (ނ) ގެ ދަށުން 3 (ތިނެއް) އަހަރުގެ މުއްދަތަކަށް ކޯޓާ އިޢުލާންކޮށްފައިވީ ނަމަވެސް، ކޯޓާގެ މުއްދަތުގައި އިންޑިއަން އޯޝަން ޓޫނާ ކޮމިޝަނުން އިންޑިއާ ކަނޑުގައި އެ ބާވަތް ބޭނޭނެ އެންމެ މަތީ މިންވަރަށް ބަދަލު ގެނެސްފިނަމަ، މި މާއްދާގެ (ނ) ގައި އިޢުލާނުކޮށްފައިވާ ކޯޓާގެ މިންވަރަށް ބަދަލު ގެނެވިދާނެއެވެ. |
| ކޯޓާ ބޭނުންކުރެވޭނެ މުއްދަތު |  | ލޭނު މަސްވެރިކަން ކުރުމަށް ދޫކުރެވޭ ކޯޓާ ބޭނުންކުރެވޭނެ މުއްދަތަކީ ކޮންމެ މީލާދީ އަހަރެއްގެ ފެބްރުއަރީ 1 ވަނަ ދުވަހުން ފެށިގެން، ވިދިގެން އަންނަ އަހަރުގެ ޖެނުއަރީ މަހުގެ 31 ވަނަ ދުވަހުގެ ނިޔަލަށެވެ. | |
| ލޭނު މަސްވެރިކަން ކުރުމަށް ކޯޓާއަށް ހުށަހެޅުމުގެ ދަޢުވަތު |  | (ހ) | މި ގަވާއިދުގެ 9 ވަނަ މާއްދާގެ ދަށުން ލޭނު މަސްވެރިކަމުގައި ބޭނޭނެ މަހުގެ ބާވަތްތަކުގެ ކޯޓާ މިނިސްޓްރީއިން ކަނޑައަޅައިފިނަމަ، ލޭނު މަސްވެރިކަންކުރުމަށް ޝައުޤުވެރިވާ ފަރާތްތަކަށް، ޝައުޤުވެރިކަން ފާޅުކޮށް ކޯޓާއަށް ހުށަހެޅުމުގެ ފުރުޞަތު މިނިސްޓްރީން އާންމުކޮށް ހުޅުވާލައި އިޢުލާނުކުރަންވާނެއެވެ. |
|  |  | (ށ) | ލޭނު މަސްވެރިކަން ކުރުމުގެ ލައިސަންސް ދޫކުރާނީ ލޭނު މަސްވެރިކަމުގައި ޙަރަކާތްތެރިވުމަށް ކޯޓާ ގަނެފައިވާ ފަރާތްތަކަށެވެ. |
|  |  | (ނ) | ލޭނު މަސްވެރިކަން ކުރުމަށްޓަކައި ކޯޓާ ގަނެވޭނީ، ދިވެހިރާއްޖޭގައި ރަޖިސްޓްރީކޮށްފައިވާ ދިވެހި ފަރުދުންގެ އުޅަނދުފަހަރަށާއި، ބިދޭސީއަކު ނުހިމެނޭގޮތަށް، ޤާނޫނު ނަންބަރު:13/2011 (ޕާރޓްނަރޝިޕާބެހޭ ޤާނޫނު) ގެ ދަށުން އުފައްދާފައިވާ ޕާރޓްނަރޝިޕްތަކަށާއި ޤާނޫނު ނަންބަރު: 7/2023 (ކުންފުނީގެ ޤާނޫނު) ގެ ދަށުން އުފައްދާފައިވާ ކުންފުނިތަކަށެވެ. |
| ކޯޓާ ވިއްކާ އަގު |  | ކޯޓާ ވިއްކުމުގެ މަރުހަލާގައި ކޯޓާ ވިއްކާނީ 10 (ދިހައެއް) މެޓްރިކް ޓަނުގެ ބްލޮކެއްގެ ގޮތުގައެވެ. ލޭނު މަސްވެރިކަމުގައި އަމާޒުކުރާ ބާވަތްތަކުގެ ކޯޓާގެ ގޮތުގައި ވަކިވަކި ބާވަތްތަކަށް ވިއްކާ އާންމު އަގުތައް މިގަވާއިދުގެ ޖަދުވަލު 4 ހިމަނާފައިވާނެއެވެ. | |
| ދިވެހި ފަޅުވެރިންނާއެކު ލޭނު މަސްވެރިކަން ކުރާ ފަރާތްތަކަށް ކޯޓާގެ ޚާއްސަ އަގެއް ކަނޑައެޅުން |  | (ހ) | ލޭނު މަސްވެރިކަމަށް ނުކުންނަ އުޅަނދުފަހަރުގައި 80 (އަށްޑިހަ) އިންސައްތަ ދިވެހި ފަޅުވެރިން ހަރަކާތްތެރިވާނެކަމަށް އިޤުރާރުވެ، ކޯޓާ ގަންނަން ހުށަހަޅާ ފަރާތުން ސޮއިކޮށް މިނިސްޓްރީއަށް ހުށަހަޅައިފިނަމަ، 10 (ދިހައެއް) މެޓްރިކް ޓަނުގެ ބްލޮކެއް އެފަރާތަކަށް ވިއްކާނީ ކޯޓާގެ ޖުމްލަ އަގުގެ 50 (ފަންސާސް) އިންސައްތަ އަށް ވާ މިންވަރަށެވެ. |
|  |  | (ށ) | މި މާއްދާގެ (ހ) ގެ ދަށުން ކޯޓާ ލިބޭ ފަރާތެއްގެ އުޅަނދެއްގައި، ޖުމްލަ ފަޅުވެރިންގެ 20 (ވިހި) އިންސައްތަ އަށް ވުރެ ގިނައިން ބިދޭސީން ޙަރަކާތްތެރިވެގެން ނުވާނެއެވެ. |
|  |  | (ނ) | މި މާއްދާގެ (ށ) ގެ ދަށުން ޚާއްސަ އަގުގައި ކޯޓާ ނަގާފައިވާ ފަރާތަކުން، އެފަރާތްތަކުގެ އުޅަނދުގައި 80 (އަށްޑިހަ) އިންސައްތަ އަށް ވުރެ މަދުން ދިވެހިން ހަރަކާތްތެރިވާންޖެހޭ ހާލަތެއް އައިސްފިނަމަ، ކޯޓާގެ ފުރިހަމަ އަގު ދެއްކުމަށްފަހު މިނިސްޓްރީން ކޯޓާ ބަދަލުކުރި ކަމުގެ ހުއްދަ ހޯދަންވާނެއެވެ. |
| ކޯޓާ ވިއްކުމާއި ނީލަން ކިޔުން |  | (ހ) | ލޭނު މަސްވެރިކަން ކުރުމަށް ލައިސަންސް ދޫކުރާ އުޅަނދަކަށް ވިއްކާނެ އެންމެ ދަށް ކޯޓާގެ މިންވަރު، މި ގަވާއިދުގެ ޖަދުވަލު 5 ގައިވާ ތާވަލުގައި ވާނެއެވެ. |
|  |  | (ށ) | ކޯޓާއަށް ޝައުގުވެރިކަން ފާޅުކޮށްފައިވާ ފަރާތްތަކުން ގަތުމަށް ހުށަހަޅާ ކޯޓާގެ ޢަދަދު، މިނިސްޓްރީން ކޯޓާގެ ގޮތުގައި ވިއްކުމަށް ކަނޑައަޅާފައިވާ ޖުމްލަ ޢަދަދަށްވުރެ އިތުރުވާނަމަ، ކޯޓާ ވިއްކާނީ ނީލަން ކިޔުމުގެ މަރުހަލާއަކުންނެވެ. އަދި އެފަދަ ނީލަމެއްގައި ނީލަން ފެށޭނެ އަގަކީ ކޯޓާ ވިއްކުމަށް، މި ގަވާއިދުގެ ޖަދުވަލު 4 ގައި ކަނޑައަޅައިފައިވާ އަދަދެވެ. |
|  |  | (ނ) | ނީލަމުގެ މަރުހަލާގައި ކޯޓާ ގަތުމަށް ހުށަހަޅާ ފަރާތްތަކުގެ ތެރެއިން ކޮންމެ ފަރާތަކަށްވެސް އެންމެ ގިނައިން ގަނެވޭނީ ޖުމްލަ ކޯޓާގެ 30 (ތިރީސް) އިންސައްތަ އަށްވުރެ އިތުރުނުވާ ގޮތަށެވެ. |
|  |  | (ރ) | އެ އަހަރަކަށް ކަނޑައަޅައިފައިވާ ކޯޓާ ނީލަން ކިޔުމަށްފަހު، ބާކީވާ އަދަދު މިގަވާއިދުގެ 10 ވަނަ މާއްދާގައި ބަޔާންކޮށްފައިވާ މުއްދަތުގައި، ކޯޓާ ގަތުމަށް ހުށަހަޅާ މިންވަރަކުން ވިއްކުމުގެ އިޚްތިޔާރު މިނިސްޓްރީއަށް ލިބިގެންވެއެވެ. |
| ކޯޓާގެ ވެރިފަރާތުގެ އުޅަނދުތަކުގެ މެދުގައި ކޯޓާ ބަދަލުކުރުން |  | މި ގަވާއިދުގެ ދަށުން ލޭނު މަސްވެރިކަމުގެ ލައިސަންސް ދޫކޮށްފައިވާ އުޅަނދަކަށް ކަނޑައަޅައިފައިވާ ކޯޓާ ނުވަތަ ކޯޓާގެ ބައެއް، އުޅަނދުގެ ވެރިފަރާތުގެ ނަންމަތީގައިވާ ލޭނު މަސްވެރިކަމުގެ ލައިސަންސް ލިބިފައިވާ އެހެން އުޅަނދަކަށް ބަދަލުކުރަން ބޭނުންވެއްޖެނަމަ، އެކަން މިނިސްޓްރީއަށް ލިޔުމުން އެންގުމަށްފަހު މިނިސްޓްރީގެ ހުއްދައާއެކު ބަދަލުކުރެވިދާނެއެވެ. | |
| ކޯޓާ ތިންވަނަ ފަރާތަކަށް ވިއްކުން ނުވަތަ ބަދަލުކުރުން |  | (ހ) | ކޯޓާ ގަނެފައިވާ ފަރާތުން ކޯޓާ ތިންވަނަ ފަރާތަކަށް ވިއްކާލަން ނުވަތަ ބަދަލުކުރަން ބޭނުންވެއްޖެ ހާލަތުގައި ކޯޓާ ތިންވަނަ ފަރާތަކަށް ވިއްކާލުމުގެ ނުވަތަ ބަދަލުކުރުމުގެ ހުއްދައަށް އެދި، މިނިސްޓްރީގެ ވެބްސައިޓުގައި [ލޭނު މަސްވެރިކަން ކުރުމަށް ދޫކޮށްފައިވާ ކޯޓާ ތިންވަނަ ފަރާތަކަށް ވިއްކުމަށް ނުވަތަ ބަދަލުކުރުމަށް އެދޭ ފޯމް] އިން މިނިސްޓްރީއަށް ހުށަހަޅަންވާނެއެވެ. މިގޮތުން ތިންވަނަ ފަރާތަކަށް ކޯޓާ ވިއްކޭނީ ނުވަތަ ބަދަލުކުރެވޭނީ ހިނގަމުންދާ ކޯޓާ އަހަރުގައި ކޯޓާ ގަނެފައިވާ ފަރާތަކަށެވެ. |
|  |  | (ށ) | މިމާއްދާގެ (ހ) ގެ ދަށުން ތިންވަނަ ފަރާތަކަށް ވިއްކާ ނުވަތަ ބަދަލުކުރާ ކޯޓާގެ އާންމު އަގުގެ 15 (ފަނަރަ) އިންސައްތަ ސަރުކާރަށް ފީއެއްގެ ގޮތުގައި ދައްކަންޖެހޭނެއެވެ. އަދި މިގޮތަށް ކޯޓާ ވިއްކާއިރު ކޯޓާ ވިއްކޭނެ އެންމެ ދަށް އަގަކީ އެ ބާވަތަކަށް މި ގަވާއިދުގެ ޖަދުވަލު 4 ގައި ކަނޑައަޅައިފައިވާ އަގެވެ. |
| ކޯޓާ ބޭނުން ކުރުން |  | ލޭނު މަސްވެރިކަން ކުރުމަށް ގަނެފައިވާ ކޯޓާ، އެ ކޯޓާ ގަނެފައިވާ އަހަރުގައި ބޭނުން ނުކުރެވިއްޖެނަމަ ޖެހިގެން އަންނަ އަހަރަކަށް އެ ކޯޓާ ބަދަލު ނުކުރެވޭނެއެވެ. އަދި ބޭނުން ނުކޮށް ދޫކޮށްލާ ކޯޓާ ގަތުމަށް ޚަރަދުކޮށްފައިވާ ފައިސާ އަނބުރާ ނުލިބޭނެއެވެ. | |

|  |  |  |  |  |
| --- | --- | --- | --- | --- |
| **ބާބު 4**  **ލޭނު މަސްވެރިކަންކުރުމުގައި ބިދޭސީން ހަރަކާތްތެރިވުން** | | | | |
| ލޭނު މަސްވެރިކަންކުރުމުގައި ބިދޭސީންނަށް ހަރަކާތްތެރިވެވޭނެ ދާއިރާ |  | (ހ) | ލޭނު މަސްވެރިކަންކުރާ އުޅަނދުފަހަރުގައި ޕްރޮފެޝަނަލުންގެ ގޮތުގައި ތަމްރީނު ލިބިފައިވާ އަންނަނިވި ގިންތީގެ ބިދޭސީންނަށް ހަރަކާތްތެރި ވެވިދާނެއެވެ. | |
|  |  | (1) | މާސްޓަރ، މާސްޓަރ ފިޝަމެން ނުވަތަ ކެޕްޓަނުގެ ގޮތުގައި 1 ފަރާތް، އަދި |
|  |  | (2) | އިންޖިނިއަރ ގޮތުގައި 1 ފަރާތް. |
|  | (ށ) | މިމާއްދާގެ (ހ) ގައި ބަޔާންކޮށްފައިވާ ގިންތިތަކުގެ އިތުރުން، ލޭނު އަޅައިގެން ބޮޑުކަންނެލީގެ މަސްވެރިކަންކުރާ އުޅަނދުފަހަރުގައި މިގަވާއިދުގެ ޖަދުވަލު 6 ގައި ބަޔާންކުރާ އަދަދަށް، ބިދޭސީން ހަރަކާތްތެރިވުމަށް މިގަވާއިދު ހުރަހެއް ނާޅައެވެ. | |
|  | (ނ) | މި މާއްދާގެ (ހ) އަދި (ށ) ގައި ބަޔާންކޮށްފައިވާ ގޮތުގެ މަތިން ބިދޭސީން ވަޒީފާގައި ހަރަކާތްތެރިވާނީ، އެ ފަރާތާއި އޮޕަރޭޓަރާ ދެމެދު ޤާނޫނު ނަންބަރު 2008/2 (ވަޒީފާއާބެހޭ ޤާނޫނު) އާ އެއްގޮތްވާގޮތުގެ މަތިން އެކުލަވައިލައިފައިވާ ވަޒީފާގެ އެއްބަސްވުމެއްގެ ދަށުންނެވެ. އަދި މިގޮތުގެ މަތިން އުޅަނދުފަހަރުގައި ޙަރަކާތްތެރިވާ ބިދޭސީންނާއި ދިވެހި ފަޅުވެރިންނަށް މުސާރަ ދިނުމުގައި ތަފާތުކޮށްގެން ނުވާނެއެވެ. | |
|  | (ރ) | މި މާއްދާގެ (ހ) އަދި (ށ) ގައި ބަޔާންކޮށްފައިވާ މަސައްކަތްތައް ކުރުމަށް ބިދޭސީންނަށް ހަރަކާތްތެރި ވެވޭނީ، އެކަމާ ގުޅޭގޮތުން ސަރުކާރުގެ ކަމާގުޅޭ އިދާރާތަކުން ކަނޑައަޅައިފައިވާ އުސޫލާ އެއްގޮތްވާ ގޮތުގެ މަތިން ވަކި އުޅަނދެއްގައި އެ މަސައްކަތް ކުރުމަށް ވޯރކްޕާމިޓެއް ލިބިގެންނެވެ. | |

**ބާބު 5**

**މޮނިޓަރކުރުމާއި ކޮންޓްރޯލުކުރުމާއި ސަރވޭލަންސްއާގުޅޭ ފިޔަވަޅުތައް**

|  |  |  |  |
| --- | --- | --- | --- |
| މަޢުލޫމާތު އެއްކުރުމާއި ބެލެހެއްޓުން | 19. | މި ގަވާއިދުގައި ބަޔާންކޮށްފައިވާ ލައިސަންސް ލިބިގެން މަސްވެރިކަންކުރާ އުޅަނދުފަހަރުން، މަސް ރިޕޯޓު ނުވަތަ ލޮގް ފޮތުގެ މަޢުލޫމާތު މިނިސްޓްރީގެ ވެބްސައިޓުގައި ޝާއިޢުކޮށްފައިވާ [މަސްވެރިކަމާބެހޭ މަޢުލޫމާތު ރިކޯޑުކުރުމާއި ރިޕޯޓްކުރުމާބެހޭ އުސޫލު] ގައި ބަޔާންކޮށްފައިވާ ގޮތުގެ މަތިން ރިކޯޑުކޮށް މިނިސްޓްރީއަށް ފޮނުވަންވާނެއެވެ. | |
| ޑިޕާރޗަރ ފޯމް ފުރުން | 20. | މި ގަވާއިދުގެ ދަށުން ލައިސަންސް ލިބިފައިވާ އުޅަނދުފަހަރު މަސްދަތުރަކަށް ފުރުމުގެ 48 (ސާޅީސްއަށެއް) ގަޑިއިރު ކުރިން، މިނިސްޓްރީގެ ވެބްސައިޓްގައި ޝާއިޢުކޮށްފައިވާ "ޑިޕާރޗަރ ކްލިއަރެންސް ފޯމް ފޯ ލޯންގްލައިން ފިޝިން ވެސެލްސް" ފުރުމަށްފަހު މިނިސްޓްރީއަށް ހުށަހަޅަންވާނެއެވެ. އަދި އެ އުޅަނދު މަސްވެރިކަމަށް ފުރަންވާނީ މިނިސްޓްރީން ދޫކުރާ "ޑިޕާރޗަރ ކްލިއަރަންސް" ލިބުމަށްފަހުގައެވެ. | |
| ވެސަލް މޮނިޓަރިންގ ސިސސްޓަމް (ވީ.އެމް.އެސް) | 21. | (ހ) | މިގަވާއިދުގެ ދަށުން އެހެން ގޮތަކަށް ކަނޑަނާޅާހާ ހިނދަކު، ލޭނު މަސްވެރިކަން ކުރުމަށް ލައިސަންސްއަށް އެދޭ ކޮންމެ އުޅަނދެއްގައި މިނިސްޓްރީން ކަނޑައަޅާ މިންގަނޑަށް ފެތޭ [ވެސަލް މޮނިޓަރިންގ ސިސްޓަމް] އެއް ޤާއިމުކޮށްފައި ހުންނަންވާނެއެވެ. |
|  |  | (ށ) | މިމާއްދާގެ (ހ) ގެ ދަށުން އުޅަނދުގައި ހަރުކޮށްފައިވާ [ވެސަލް މޮނިޓަރިންގ ސިސްޓަމް] ހުންނަންވާނީ، އަބަދުވެސް ހުޅުވާފަ ('އޮން' ކޮށްފަ) އެވެ. |
|  |  | (ނ) | މިނިސްޓްރީއަށް ލިޔުމުން އަންގައި ހުއްދަ ލިބިގެންމެނުވީ ވެސަލް މޮނިޓަރިންގ ސިސްޓަމް ނިއްވާލައިގެން ނުވާނެއެވެ. |
|  |  | (ރ) | އުޅަނދު މަސްވެރި ދަތުރަށް ފުރުމުގެ ކުރިން، އެ އުޅަނދުގެ ވީ.އެމް.އެސް ފުރިހަމައަށް މަސައްކަތްކުރާކަން އުޅަނދުގެ މާސްޓަރ އަދި އޮޕަރޭޓަރު ޔަޤީންކުރަންވާނެއެވެ. |
|  |  | (ބ) | މަސްވެރިކަން ކުރުމަށް ލައިސަންސް ދޫކޮށްފައިވާ އުޅަނދެއްގައި ހަރުކޮށްފައި ހުންނަ ވީ.އެމް.އެސް، އެއްވެސް ސަބަބަކާހުރެ ނިވިއްޖެނަމަ، ނުވަތަ މިނިސްޓްރީއަށް އެ އުޅަނދުގެ ޕޮޒިޝަން ނުފެންނަކަމަށް މިނިސްޓްރީން އުޅަނދަށް އަންގައިފިނަމަ، އުޅަނދު އޮތް ސަރަޙައްދު (ޠޫލު، ޢަރުޟު ވަކިން އެނގޭނެހެން)، އުޅަނދުގެ ދުވެއްޔާއި އުޅަނދުގެ ޙަރަކާތުގެ މަޢުލޫމާތު ކޮންމެ 4 (ހަތަރެއް) ގަޑިއިރަކުން މިނިސްޓްރީން ކަނޑައަޅާ ސެންޓަރަކަށް ލިޔުމުން ފޮނުވަންވާނެއެވެ. |
|  |  | (ޅ) | ލޭނު މަސްވެރިކަން ކުރުމަށް ލައިސަންސް ދޫކޮށްފައިވާ އުޅަނދެއްގައި ހަރުކޮށްފައި ހުންނަ 'ވެސަލް ލޮކޭޓިންގް ޑިވައިސް'، އެއްވެސް ސަބަބަކާހުރެ ނިވިއްޖެނަމަ، ނުވަތަ މިނިސްޓްރީގައި ހުންނަ ވީ.އެމް.އެސް އިން އެ އުޅަނދުގެ ޕޮޒިޝަން ނުފެންނަކަމަށް ލައިސަންސްދޭ މުއްދަތުގެ ތެރޭގައި 2 (ދޭއް) ފަހަރު ރިޕޯޓުކޮށްފައިވާނަމަ، އެ އުޅަނދުގެ ވެސަލް ލޮކޭޓިންގް ޑިވައިސްއަށް ދިމާވެފައިވާ މައްސަލަ ބަލައި ތަޙުޤީޤު ކުރަންވާނެއެވެ. |
| އޮބްޒާރވަރުންނާއި އިލެކްޓްރޯނިކް މޮނިޓަރިންގ (އީ.އެމް) | 22. | (ހ) | ލޭނު މަސްވެރިކަމަށް ލައިސަންސްދީފައިވާ އުޅަނދެއްގައި މިނިސްޓްރީން ކަނޑައަޅާ މިންގަނޑަށް ފެތޭ އީ.އެމް ސިސްޓަމެއް ޤާއިމުކޮށްފައި ހުންނަންވާނެއެވެ. |
|  |  | (ށ) | މި މާއްދާގެ (ހ) ގައި ބަޔާންކޮށްފައިވާ އިލެކްޓްރޯނިކް މޮނިޓަރިންގ ސިސްޓަމް އުޅަނދު މަސްވެރި ދަތުރުގައި ހަރަކާތްތެރިވާ އެންމެހާ ވަގުތެއްގައި ހުންނަންވާނީ ހުޅުވާފައި (އޮން ކޮށްފަ) އެވެ. އަދި މިނިސްޓްރީއަށް ލިޔުމަކުން އަންގައި ހުއްދަ ލިބިގެން މެނުވީ މި ސިސްޓަމް ނިއްވާލުމަކީ ([އޮފް] ކޮށްލުމަކީ) މަނާކަމެކެވެ. |
|  |  | (ނ) | އީ.އެމް ސިސްޓަމް ރަނގަޅަށް މަސައްކަތް ނުކުރާކަން އުޅަނދުގެ ވެރިފަރާތަށް ނުވަތަ އޮޕަރޭޓަރަށް ނުވަތަ މާސްޓަރަށް ފާހަގަވެއްޖެނަމަ، އެކަން 24 (ސައުވީސް) ގަޑިއިރުގެ ތެރޭގައި މިނިސްޓްރީއަށް އަންގަންވާނެއެވެ. |
|  |  | (ރ) | އީ.އެމް ސިސްޓަމަށް ލައިސަންސްގެ މުއްދަތުގައި 3 (ތިނެއް) ފަހަރު މައްސަލަ ކުރިމަތިވެގެން ރިޕޯޓުކޮށްފިނަމަ، އެ އުޅަނދެއްގައި ޖެހިފައި ހުރި މައްސަލަތައް ދެނެގަނެ، އެކަން ތަޙުޤީޤު ކުރަންވާނެއެވެ. |
|  |  | (ރ) | ލޭނު މަސްވެރިކަން ކުރުމަށް ލައިސަންސް ދޫކޮށްފައިވާ އުޅަނދެއްގައި ހަރުކޮށްފައި ހުންނަ އީ.އެމް ސިސްޓަމް އެއްވެސް ސަބަބަކާހުރެ ނިވިއްޖެނަމަ ނުވަތަ ގަވާއިދުން ރިޕޯޓްކުރަމުން ނުދާނަމަ، އައު މަސްވެރި ދަތުރަކަށް ފުރުމުގެކުރިން އީ.އެމް ސިސްޓަމަށް ދިމާވެފައިވާ މައްސަލަ ހައްލުކޮށް، އެކަން މިނިސްޓްރީއަށް އަންގަންވާނެއެވެ. |
|  |  | (ބ) | ލޭނު މަސްވެރިކަންކުރުމަށް ލައިސަންސް ދީފައިވާ އުޅަނދެއްގައި އޮބްޒަރވަރެއް ބެހެއްޓުމަށް މި މިނިސްޓްރީން ނިންމާ ނިންމުންތަކަށް އެއްބާރުލުންދީ، އެ އިންތިޒާމުތައް އުޅަނދުގެ ވެރިފަރާތުން ނުވަތަ އޮޕަރޭޓްކުރާފަރާތުން ހަމަޖައްސައިދޭންވާނެއެވެ. އަދި މިގޮތުން، މިނިސްޓްރީން އުޅަނދެއްގައި އޮބްޒާވަރެއް ބެހެއްޓުމަށް ބޭނުންވާ ހާލަތްތަކުގައި މަދުވެގެން 48 (ސާޅީސްއަށެއް) ގަޑިއިރު ކުރިން އެކަމުގެ ނޯޓިސް ލައިސަންސް ދޫކޮށްފައިވާ ފަރާތަށް ދޭންވާނެއެވެ. |
|  |  | (ޅ) | މި މިނިސްޓްރީގެ ގަވާއިދު ނަންބަރު 2020/R-75 (ދިވެހިރާއްޖޭގެ މަސްވެރިކަމުގެ އާންމު ގަވާއިދު) ގެ ދަށުން މި މިނިސްޓްރީން ކަނޑައަޅާ އެންމެހާ އޮބްޒާވަރުންނާއި އޮފިސަރުން އެފަރާތުގެ ޒިންމާތައް އުފުލުމުގައި ކުރާ ކޮންމެ ކަމަކަށް އުޅަނދުތަކުން އެއްބާރުލުން ދޭންވާނެއެވެ. |

**ބާބު 6**

**ލޭނު މަސްވެރިކަން ކުރުމުގައި ހިފޭ، ބޭނޭ ނުވަތަ ނެގޭ މިޔަރާއިމެދު އަމަލުކުރަންޖެހޭ ގޮތް**

|  |  |  |  |  |
| --- | --- | --- | --- | --- |
| ލޭނު މަސްވެރިކަމުގައި އަމާޒުކޮށްގެން މިޔަރު ހިފުން | 23. | (ހ) | ލޭނު މަސްވެރިކަން ކުރުމުގައި މިޔަރަށް އަމާޒުކޮށްގެން މަސްވެރިކަން ކުރުމަކީ މަނާކަމެކެވެ. | |
| ލޭނު މަސްވެރިކަމުގައި އަމާޒުނުކޮށް ހިފޭ މިޔަރު މަދުކުރުން |  | (ށ) | މިގަވާއިދުގެ ދަށުން ލައިސަންސް ލިބިފައިވާ އެއްވެސް އުޅަނދެއްގެ ލޭނުކޮޅު (ބްރާންޗް ލައިން) ގެ މިޔަވާލި (ލީޑަރ) ގެ ގޮތުގައި ވަޔަރު ނުވަތަ ނަރު (ވަޔަރ ޓްރޭސް) ބޭނުންކޮށްގެން ނުވާނެއެވެ. އަދި މިފަދަ ތަކެތި އުޅަނދުގައި ބަހައްޓައިގެން ނުވާނެއެވެ. އަދި ލޭނު ބޮޔާ ސީދާ ގުޅޭގޮތަށް އެއްވެސް ބާވަތެއްގެ ބްރާންޗް ލައިނެއް ބޭނުންކޮށްގެން ނުވާނެއެވެ. ލޭނު މަސްވެރިކަމުގައި ބޭނުންކުރާ އާލާތުގެ ތަފްސީލު ކުރެހުމެއް މި ގަވާއިދުގެ ޖަދުވަލު 7 ގައި ހިމެނިފައިވާނެއެވެ. | |
| ލޭނު މަސްވެރިކަންކުރުމުގައި އަމާޒުނުކޮށް ހިފޭ މިޔަރާއި މެދު އަމަލުކުރަންޖެހޭ ގޮތް | 24. | (ހ) | ލޭނު އަޅާއިރު ލޭނުކޮޅުގައި ޖެހޭ މިޔަރުގެ ތެރެއިން ލޭނު ނަގާއިރު މަރުނުވެ އޮންނަ މިޔަރު ވީހާވެސް އަވަހށް ދޫކޮށްލަންވާނެއެވެ. އަދި މިގޮތަށް ދޫކުރާއިރު، މިޔަރަށް ލިބޭ އަނިޔާ ކުޑަކުރުމަށްޓަކައި، ބުޅި ނައްޓާ އާލާތް (ޑީ-ހުކަރ) އަދި ލޭނުކޮޅު ބުރިކުރާ އާލާތް (ލައިންކަޓަރ) ބޭނުންކޮށްގެން މިޔަރުގެ އަނގައާ ނުވަތަ ބުޅިއާ ވީހާވެސް ކައިރިން ނަނު ބުރިކޮށްލަންވާނެއެވެ. | |
|  |  | (ށ) | ލޭނު އަޅާއިރު ލޭނުކޮޅުގައި ޖެހޭ މިޔަރުގެ ތެރެއިން ލޭނު ނަގާއިރު މަރުވެފައިވާ މިޔަރު ބަނދަރަށް ގެނައުމަށްޓަކައި އުޅަނދުގައި ބެހެއްޓިދާނެއެވެ. | |
|  |  | (ނ) | މި މާއްދާގެ (ށ) ދަށުން އުޅަނދުގައި ބަހައްޓާ މިޔަރު އުޅަނދުގައި ބަހައްޓަންވާނީ އަދި ބަނދަރަށް ގެންނައިރު ހުންނަންވާނީ މިޔަރުގެ އެއްވެސް އުރަހައެއް އޭގެ ހަށިގަނޑުން ކަނޑައި އުރަހަތައް ވަކިނުކޮށެވެ. | |
|  |  | (ރ) | މި މާއްދާގެ (ށ) ގެ ދަށުން ބަނދަރަށް ގެންނަ މިޔަރު ކިރުވަންވާނީ މިނިސްޓްރީން ދޫކުރާ މިޔަރު ޕްރޮސެސްކުރުމުގެ ސައްޙަ ލައިސެންސެއް އޮތް ޕްރޮސެސްކުރާ ފަރާތަކަށެވެ. | |
| އަމާޒުނުކޮށް ހިފޭ މިޔަރުގެ ތެރެއިން އުޅަނދަށް ނެގުމާއި، އުޅަނދުގައި ބެހެއްޓުމާއި ލޭންޑްކުރުން މަނާ ބާވަތްތައް | 25. | މި ގަވާއިދުގެ 24 ވަނަ މާއްދާގެ (ށ) އެހެން ބަޔާންކޮށްފައިވީ ނަމަވެސް، ކޮންވެންޝަން އޮން އިންޓަރނޭޝަނަލް ޓްރޭޑް އޮފް އެންޑެންޖަރޑް ސްޕީޝީޒް އޮފް ވައިލްޑް ފައުނާ އެންޑް ފްލޯރާ (ސައިޓީސް) ގެ އެޕެންޑިކްސް 1 ގައި ހިމެނޭ ބާވަތްތަކުގެ އިތުރަށް އަންނަނިވި ބާވަތްތަކުގެ މިޔަރު އެއްވެސް ހާލަތެއްގައި އުޅަނދަށް ނެގުމާއި އުޅަނދުގައި ބެހެއްޓުމާއި ޕްރޮސެސްކުރާ ތަނަކަށް ކިރުވުމަކީ މަނާކަމެކެވެ. | | |
|  |  | (ހ) | | ފީކަންފަތް މިޔަރު  (*Carcharhinus longimanus*, Oceanic Whitetip Shark) |
|  |  | (ށ) | | ކަނޑި މިޔަރު  ( (*Alopias*, Thresher Shark |
| ލޭނު މަސްވެރިކަމުގައި ގަންނަ އަދި ހިފޭ މިޔަރުގެ މައުލޫމާތު ރިޕޯޓްކުރުން | 26. | ލޭނު އަޅާއިރު ޖެހޭ މިޔަރުގެ އަދަދާއި، މީގެތެރޭގައި ލޭނުކޮޅުގައި ޖެހޭ މިޔަރުގެ ތެރެއިން މަރުނުވާ މިޔަރާއި، މަރުވާ މިޔަރުގެ އަދަދު އަދި މަރުވެފައިވާ މިޔަރުގެ ތެރެއިން އުޅަނދަށް ނަގާ މިޔަރުގެ މައުލޫމާތު އެ މިޔަރެއްގެ ބާވަތް އެނގޭގޮތަށް ލޮގުފޮތުގައި ވަކިން ރިޕޯޓުކުރަންވާނެއެވެ. | | |
| ލޭނު މަސްވެރިކަމުގައި ބޭނޭ މިޔަރު ޕްރޮސެސްކުރުމާއި އެކްސްޕޯޓްކުރުން | 27. | (ހ) | | މި ގަވާއިދުގެ 24 ވަނަ މާއްދާ (ރ) ގައި ބަޔާންކޮށްފައިވާ ފަދައިން ލޭނު މަސްވެރިކަމުގައި ބޭނޭ މިޔަރުގެ ތެރެއިން ލޭނު ނަގާއިރު މަރުވެފައިވާ މިޔަރު ޕްރޮސެސްކޮށް އެކްސްޕޯޓްކުރާ ފަރާތްތަކުން މިނިސްޓްރީން ދޫކުރާ 'ލޭނު މަސްވެރިކަމުގައި ބޭނޭ މިޔަރު ޕްރޮސެސްކުރުމާއި އެކްސްޕޯޓުކުރުމުގެ ލައިސަންސް' އެއް އޮންނަންވާނެއެވެ. |
|  |  | (ށ) | | މި މާއްދާގެ (ހ) ގައި ބަޔާންކޮށްފައިވާ ލައިސަންސް ނަގަންޖެހޭ ފަރާތްތަކުން މިޔަރު ޕްރޮސެސްކުރުމުގެ ހަރަކާތް ހިންގާ ކޮންމެ ސައިޓަކަށް ނުވަތަ ފެސިލިޓީއަކަށް ވަކި ލައިސަންސެއް ނަގަންވާނެއެވެ. |
|  |  | (ނ) | | މި މާއްދާގެ (ހ) ގައި ބަޔާންކޮށްފައިވާ ލައިސަންސް ލިބިފައިވާ ފަރާތްތަކުން، ޕްރޮސެސްކުރާ މިޔަރާއި މިޔަރުގެ ބާވަތްތައް ރާއްޖޭގެ އެތެރޭގެ ބާޒާރަށް ވިއްކުމަކީ މަނާކަމެކެވެ. |
| މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސަށް އެދުމާއި، ދޫކުރުމާއި އައުކުރުމާއި ބާޠިލުކުރުން | 28. | (ހ) | | މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސަށް އެދުމާއި، ދޫކުރުމާއި، އައުކުރުމާއި އަދި ބާޠިލުކުރުމުގައި ޢަމަލުކުރާނީ، ގަވާއިދު ނަންބަރު 2020/R-92 (މަސްވެރިކަމާއި، މަސްވެރިކަމާ ގުޅުންހުރި އެހެނިހެން ހަރަކާތްތަކަށާއި އެކުއަކަލްޗަރ ކުރުމަށް ލައިސަންސް ދިނުމާއި ހުއްދަ ދިނުމުގެ އިޖުރާއަތުތަކާބެހޭ ގަވާއިދު) ގައި ބަޔާންކޮށްފައިވާ ގޮތުގެ މަތިންނެވެ. |
|  |  | (ށ) | | މި ގަވާއިދުގެ 24 ވަނަ މާއްދާގެ (ރ) ގައި ބަޔާންކުރާ ލައިސަންސް އައު ކޮށްދިނުމުގައި، އެ ފަރާތުން ފާއިތުވެދިޔަ ލައިސަންސުގެ މުއްދަތުގައި ލައިސަންސުގެ ޝަރުޠުތަކާ އެއްގޮތަށް ޢަމަލުކޮށްފައިވާ މިންވަރަށް ރިޢާޔަތް ކުރެވޭނެއެވެ.‎ |
| މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސަށް އެދުމުގެ ކުރިން ފުރިހަމަވެފައި ވާކަން ޔަޤީން ކުރަންޖެހޭ ކަންތައްތައް | 29. | މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސް ދޫކުރުމުގެ ކުރިން ޕްރޮސެސްކުރާ ފަރާތަކީ ދިވެހި ރައްޔިތެއްކަން، ނުވަތަ ޕްރޮސެސްކުރާ ފަރާތަކީ ވިޔަފާރިއެއްނަމަ، އެ ވިޔަފާރިއަކީ ދިވެހިރާއްޖޭގައި ރަޖިސްޓަރީކޮށްފައިވާ ވިޔަފާރިއެއްކަން މިނިސްޓްރީން ޔަޤީންކުރަންވާނެއެވެ. | | |
| މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސުގެ މުއްދަތާއި ފީ | 30. | ލޭނު މަސްވެރިކަމުގައި ބޭނޭ މިޔަރު ޕްރޮސެސްކުރުމާއި އެކްސްޕޯޓް ކުރުމުގެ ލައިސަންސް ނަގާ ކޮންމެ ފަރާތަކަށް އަހަރަކަށް 10,000/- (ދިހަހާސް ރުފިޔާ) ގެ ފީއެއް ނެގޭނެއެވެ. | | |
| މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސުގެ ޝަރުޠުތައް | 31. | މި ގަވާއިދުގެ 24 ވަނަ މާއްދާގެ (ރ) ގައި ބަޔާންކޮށްފައިވާ، މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސް ލިބިފައިވާ އެންމެހައި ފަރާތްތަކުން، ލައިސަންސްގެ މުއްދަތުގައި، މި ގަވާއިދުގެ ޖަދުވަލު 8 ގައި ބަޔާންކޮށްފައިވާ ލައިސަންސުގެ އާންމު ޝަރުޠުތަކާ އެއްގޮތަށް ޢަމަލުކުރަންވާނެއެވެ. | | |

**ބާބު 7**

**ލޭނު މަސްވެރިކަންކުރުމުގައި އަމާޒުކުރާ މަސް ފިޔަވާ ހިފޭ، ބޭނޭ ނުވަތަ ނެގޭ އެހެނިހެން ކަނޑުގެ ދިރުންތައް (ބައިކެޗް) މަދުކުރުމުގެ ފިޔަވަޅުތައް**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ލޭނު މަސްވެރިކަންކުރުމުގައި ކަނޑުމަތީ ދޫނި ހިފޭ އަދި މަރުވާ މިންވަރު މަދުކުރުން | 32. | | (ހ) | | މި ގަވާއިދުގެ ދަށުން ލައިސަންސް ދީފައިވާ އުޅަނދުފަހަރުން ކަނޑުމަތީ ދޫނި ހިފޭ އަދި މަރުވާ މިންވަރު މަދުކުރުމަށްޓަކައި އަންނަނިވި ކަންކަމުގެ ތެރެއިން މަދުވެގެން 2 (ދޭއް) ކަމެއް ފުރިހަމަކުރަންވާނެއެވެ. | | | |
|  | |  | | (1) | | ރޭގަނޑުގެ ވަގުތުތަކުގައި އުޅަނދުގެ އަލި މަޑުކޮށް ބަހައްޓައިގެން ލޭނު އެޅުން: އިރުއަރާ ވަގުތާއި އިރުއޮއްސޭ ވަގުތާ ދެމެދުގެ ވަގުތުތަކުގައި ލޭނު ނޭޅުން. އަދި ލޭނު އަޅާ ވަގުތު އުޅަނދުގައި އަލިކަން (ޑެކް ލައިޓިންގ) އަލި ބޭނުންވާ އެންމެ ދަށް މިންވަރަށް ހުރުން؛ | |
|  |  | |  | | (2) | | ދޫނި ފައްސާ ފަށް ބޭނުންކުރުން (ބަރޑް ސްކެއަރިންގ ލައިން / ޓޯރީ ލައިން(: ލޭނު ކޮޅުތަކުގައި (ބްރާންޗް ލައިން) އަޅާފައިވާ އެންމަސް ކެއުމަށް ދޫނިތައް ކައިރިވިޔަ ނުދިނުމަށް، ލޭނު އަޅާ ވަގުތުގައި ދޫނި ފެއްސުމަށް މި ގަވާއިދުގެ ޖަދުވަލު 9 ގައި ވާ ގޮތަށް ފަރުމާކޮށްފައިވާ ދޫނި ފައްސާ ފަށް ބޭނުންކުރުން؛ | |
|  |  | |  | | (3) | | ބަރު ލައިފައިވާ ލޭނުކޮޅު )ބްރާންޗް ލައިން) ބޭނުންކުރުން: ލޭނު ބައިގައި ހިމެނޭ ހުރިހާ ކޮޅުތަކެއްގައި ތިރީގައި ކަނޑައަޅައިފައިވާ މިންގަނޑަށް ބަރު ލާފައި ހުރުން. | |
|  |  | |  | |  | |  | ލޭނު ކޮޅުގެ ބުޅިން ފެށިގެން 1 މީޓަރުގެ ދުރުމިނުގައި ބަރު ހަރުކުރާނަމަ ބޭނުންކުރާ ބަރުގެ ބަރުދަނުގައި މަދުވެގެން 45 ގްރާމް ހުރުން؛ ނުވަތަ |
|  |  | |  | |  | |  | ލޭނު ކޮޅުގެ ބުޅިން ފެށިގެން 3.5 މީޓަރުގެ ދުރުމިނުގައި ބަރު ހަރުކުރާނަމަ ބޭނުންކުރާ ބަރުގެ ބަރުދަނުގައި މަދުވެގެން 60 ގްރާމް ހުރުން؛ ނުވަތަ |
|  |  | |  | |  | |  | ލޭނު ކޮޅުގެ ބުޅިން ފެށިގެން 4 މީޓަރުގެ ދުރުމިނުގައި ބަރު ހަރުކުރާނަމަ ބޭނުންކުރާ ބަރުގެ ބަރުދަނުގައި މަދުވެގެން 98 ގްރާމް ހުރުން. |
|  |  | | (ށ) | | މި މާއްދާގެ (ހ) ގައި ބަޔާންކޮށްފައިވާ ކަންކަމުގެ ތެރެއިން މަދުވެގެން 2 (ދޭއް) ކަމެއް ފުރިހަމަކުރުމުގެ ބަދަލުގައި މިގަވާއިދުގެ ދަށުން ކަނޑުމަތީ ދޫނި ހިފޭ އަދި މަރުވާ މިންވަރު މަދުކުރުމަށްޓަކައި ބުޅި ފޮރުވައިދޭ އާލާތްތައް ބޭނުންކުރެވިދާނެއެވެ. ބުޅި ފޮރުވައިދޭ އާލާތްތަކުގައި ތިރީގައިވާ ސިފަތައް ހުންނަންވާނެއެވެ. | | | |
|  |  | |  | |  | | ބުޅީގެ ފަލަސްކުރާކޮޅު އަދި ކަނިފަށް، މަދުވެގެން 10 މީޓަރުގެ ފުންމިނަކަށް ދަންދެން ނުވަތަ މަދުވެގެން 10 މިނެޓު ވަންދެން ފެނުގެ އަޑީގައި އޮންނަންދެން ފޮރުވިފައިވާ ގޮތަށް ބެހެއްޓުން؛ | |
|  |  | |  | |  | | ލޭނު ބައިގައި ހިމެނޭ ހުރިހާ ކޮޅުތަކެއްގައި ތިރީގައި ކަނޑައަޅައިފައިވާ މިންގަނޑަށް ބަރު ލާފައި ހުރުން. ލޭނު ކޮޅުގެ ބުޅިން ފެށިގެން 1 މީޓަރުގެ ދުރުމިނުގައި ބަރު ހަރުކުރާނަމަ ބޭނުންކުރާ ބަރުގެ ބަރުދަނުގައި މަދުވެގެން 45 ގްރާމް ހުރުން؛ ނުވަތަ، ލޭނު ކޮޅުގެ ބުޅިން ފެށިގެން 3.5 މީޓަރުގެ ދުރުމިނުގައި ބަރު ހަރުކުރާނަމަ ބޭނުންކުރާ ބަރުގެ ބަރުދަނުގައި މަދުވެގެން 60 ގްރާމް ހުރުން؛ ނުވަތަ، ލޭނު ކޮޅުގެ ބުޅިން ފެށިގެން 4 މީޓަރުގެ ދުރުމިނުގައި ބަރު ހަރުކުރާނަމަ ބޭނުންކުރާ ބަރުގެ ބަރުދަނުގައި މަދުވެގެން 98 ގްރާމް ހުރުން؛ | |
|  |  | |  | |  | | ބުޅީގައި ހިފޭ ދޫނި ގެއްލިގެން ދިޔުމުގެ ބަދަލުގައި، ބުޅީގައި ހިފެހެއްޓިފައި ހުންނަ ގޮތަކަށް މި އާލާތްތައް ފަރުމާކުރެވިފައި ހުރުން. | |
| ލޭނު މަސްވެރިކަންކުރުމުގައި ވެލާ ކަހަނބު ހިފޭ އަދި މަރުވާ މިންވަރު މަދުކުރުން | 33. | | ލޭނު މަސްވެރިކަންކުރުމަށް ލައިސަންސް ދީފައިވާ އުޅަނދުފަހަރުން ހިފޭ، ވެލާ ކަހަނބުގެ މިންވަރު މަދުކުރުމަށް އަންނަނިވި ފިޔަވަޅުތައް އަޅަންވާނެއެވެ. | | | | | |
|  | | (ހ) | | ލޭނު އަޅާއިރު ޖެހޭ ވެލައާއި ކަހަނބު ވީހާވެސް އަވަހަށް ދޫކުރުން؛ އަދި މިގޮތަށް ދޫކުރާއިރު، ވެލައާއި ކަހަނބަށް ލިބޭ އަނިޔާ ކުޑަކުރުމަށްޓަކައި، ބުޅި ނައްޓާ އާލާތް (ޑީ-ހުކަރ) އަދި ލޭނުކޮޅު ބުރިކުރާ އާލާތް (ލައިންކަޓަރ) އުޅަނދުގައި ބޭނުންކުރުން. | | | |
|  |  | | (ށ) | | ލޭނު އަޅާއިރު ޖެހޭ ވެލައާއި ކަހަނބުގެ އަދަދާއި، މީގެތެރޭގައި ލޭނުކޮޅުގައި ޖެހޭ ވެލައާއި ކަހަނބުގެ ތެރެއިން މަރުނުވާ ވެލައާއި ކަހަނބާއި މަރުވާ ވެލައާއި ކަހަނބުގެ އަދަދު ވަކިން ރިޕޯޓުކުރުން؛ | | | |
| ލޭނުއަޅައިގެން ބޮޑުކަންނެލީގެ މަސްވެރިކަންކުރުމުގައި ބައިކެޗް މަދުކުރުން | 34. | | މި ގަވާއިދުގެ ދަށުން ލައިސަންސް ދޫކޮށްފައިވާ އުޅަނދުފަހަރުން ބޭނުންކުރާ ފްލޯޓްލައިން އާއި ލޭނުބައިގެ މައި ނަނުގައި ހަރުކުރާ ބްރާންޗް ލައިންތަކުގެ ޖުމްލަ ދިގުމިނުގައި މަދުވެގެން 45 (ސާޅީސް ފަހެއް) މީޓަރު ހުންނަންވާނެއެވެ. | | | | | |
| **ބާބު 8**  **ގަވާއިދާ ޚިލާފުވުމާއި ފިޔަވަޅު އެޅުން** | | | | | | | | | |
| ގަވާއިދާ ޚިލާފުވުން | | 35. | | (ހ) | | މި ގަވާއިދުގައި މަނާކަމެއް ކަމަށް ކަނޑައަޅައިފައިވާ ކަމެއްކުރުން ނުވަތަ ކަމެއް ވަކިގޮތަކަށް ކުރުމަށް ބަޔާންކޮށްފައިވާ އެއްވެސް ކަމެއް، މި ގަވާއިދުގައި ކަނޑައަޅައިފައިވާ ގޮތް ނޫން އެހެން ގޮތަކަށް ކުރުން އަދި މިގަވާއިދުގައިވާ ލައިސަންސްގެ ޝަރުޠަކާ ނުވަތަ ޝަރުޠުތަކާ ޚިލާފުވުން ބެލެވޭނީ ކުށެއްގެ ގޮތުގައެވެ. | | | |
|  | |  | | (ށ) | | މި މާއްދާގެ (ހ) ގައި ބަޔާންކޮށްފައިވާ ކުށެއް ކޮށްފިނަމަ، އެ ފަރާތަކަށް ފިޔަވަޅު އަޅާނީ، ގަވާއިދު ނަންބަރު 2020/R-74(މަސްވެރިކަމުގެ ޤާނޫނާއި ގަވާއިދާ ޚިލާފު ހަރަކާތްތަކަށް އިދާރީ ފިޔަވަޅު އެޅުމާއި ޖޫރިމަނާކުރުމާބެހޭ ގަވާއިދު) ގައިވާ އިޖުރާޢަތުތަކާ އެއްގޮތްވާ ގޮތުގެ މަތިންނެވެ. | | | |
|  | |  | | (ނ) | | މި ގަވާއިދުގައި ބަޔާންކޮށްފައިވާ ކުށްތަކަށް ނުވަތަ އިދާރީ ފިޔަވަޅު އަޅާ ޙަރަކާތްތަކަށް ފިޔަވަޅު އަޅާނީ މި ގަވާއިދުގެ ޖަދުވަލު 10 ގައިވާ ގޮތުގެ މަތިންނެވެ. | | | |
|  | |  | | (ރ) | | މި ގަވާއިދުގެ 3 ވަނަ މާއްދާގެ (ހ) އަދި 24 ވަނަ މާއްދާގެ (ރ) ގައި ބަޔާންކޮށްފައިވާ ލައިސަންސެއް ލިބިފައިވާ ފަރާތަކުން މި މާއްދާގެ (ހ) ގައި ބަޔާންކޮށްފައިވާ ކުށެއް ތަކުރާރުކޮށް ތިންވަނަ ފަހަރަށް ކޮށްފިނަމަ، އެފަރާތަށް ދޫކޮށްފައިވާ ލައިސަންސް ބާޠިލު ކުރެވޭނެއެވެ. އަދި އެފަރާތަކަށް ލައިސަންސް އަލުން ދޫކުރާނީ ލައިސަންސް ބާޠިލުކުރި ތާރީޚުގެ 6 (ހައެއް) މަސްދުވަސް ފަހުންނެވެ. | | | |
|  | |  | | (ބ) | | މި މާއްދާގެ (ރ) ގެ ދަށުން އެއްވެސް ސަބަބަކާހުރެ އުޅަނދަކަށް ދޫކޮށްފައިވާ ލޭނު މަސްވެރިކަން ކުރުމުގެ ލައިސަންސް ބާޠިލުކޮށްފިނަމަ، އެ އުޅަނދަކަށް ހަމަޖެހިފައިވާ ކޯޓާ ސަރުކާރަށް އަނބުރާ ނެގޭނެއެވެ. އަދި މިގޮތަށް ނެގޭ ކޯޓާ 3 ވަނަ ބާބުގައި ބަޔާންކޮށްފައިވާ ގޮތުގެ މަތިން އަލުން ވިއްކުމުގެ އިޚުތިޔާރު މިނިސްޓްރީއަށް ލިބިގެންވެއެވެ. | | | |

|  |  |  |  |  |  |
| --- | --- | --- | --- | --- | --- |
| **ބާބު 9**  **މާނަކުރުން** | | | | | |
| މާނަކުރުން | 36. | މި ގަވާއިދުގައި ލަފުޒެއް ނުވަތަ ޢިބާރާތެއް، އެ ޢިބާރާތެއް ހިމެނިފައިވާ ގޮތުން، ކަނޑައެޅިގެން އެހެން ގޮތަކަށް ދޭހަ ނުވާހައި ހިނދަކު، މި ގަވާއިދުގައި އަންނަނިވި ލަފުޒުތަކާއި ޢިބާރާތްތަކަށް ދީފައި އެވަނީ، އެ ލަފުޒުތަކާއި ޢިބާރާތްތަކަށް ތިރީގައި ދީފައިވާ މާނަކުރުމެވެ. | | | |
|  |  | (ހ) | | [މިނިސްޓްރީ] ކަމަށް ބުނެފައި އެވަނީ، އެކުއަކަލްޗަރކުރުމުގެ ކަންކަން ހިމެނޭގޮތުން މަސްވެރިކަމުގެ އެންމެހައި ކަންކަމުގެ މަސްއޫލިއްޔަތު ޙަވާލުކޮށްފައިވާ ސަރުކާރުގެ ވުޒާރާއަށެވެ. | |
|  |  | (ށ) | | [ދިވެހިރާއްޖޭގެ ކަނޑުގެ ސަރަޙައްދު] ކަމަށް ބުނެފައި އެވަނީ، ޤާނޫނު ނަންބަރު 96/6 (ދިވެހިރާއްޖޭގެ ކަނޑުގެ ސަރަޙައްދުތަކާބެހޭ ޤާނޫނު) ގައި ބަޔާންކޮށްފައިވާ ދިވެހިރާއްޖޭގެ އެތެރޭގެ ކަނޑާއި އާކިޕެލެޖިކް ކަނޑާއި ސަރަޙައްދީ ކަނޑު އަދި ޚާއްޞަ އިޤުތިޞާދީ ކަނޑަށެވެ. | |
|  |  | (ނ) | | [ދިވެހިރާއްޖޭގެ ސަރަޙައްދު] ކަމަށް ބުނެފައި އެވަނީ، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 3 ވަނަ މާއްދާގައި ބަޔާންކޮށްފައިވާ ދިވެހިރާއްޖޭގެ ސަރަޙައްދަށެވެ. | |
|  |  | (ރ) | | [ތަންފީޛީ އޮފިސަރު] ކަމަށް ބުނެފައި އެވަނީ ޤާނޫނު ނަންބަރު: 2019/14 (ދިވެހިރާއްޖޭގެ މަސްވެރިކަމުގެ ޤާނޫނު)ގެ ދަށުން ހަދާ ގަވާއިދުތައް ތަންފީޛުކުރުމަށްޓަކައި އެޤާނޫނުގެ 57 ވަނަ މާއްދާގެ ދަށުން ކަނޑައަޅާފައިވާ ކޮންމެ އޮފިސަރަށެވެ. | |
|  |  | (ބ) | | [ފިޝަރީޒް ރޭންޖަރު] ކަމަށް ބުނެފައި އެވަނީ ޤާނޫނު ނަންބަރު 2019/14 ދިވެހިރާއްޖޭގެ މަސްވެރިކަމުގެ ޤާނޫނުގެ 58 ވަނަ މާއްދާގެ ދަށުން، މިނިސްޓްރީން އައްޔަންކުރާ ފަރާތްތަކަށެވެ. | |
|  |  | (ޅ) | | [މަސްވެރިކަންކުރުން] ކަމަށް ބުނެފައި އެވަނީ: | |
|  |  | |  | (1) | ހިފުމަށާއި، ނެގުމަށާއި، މެރުމަށާއި ބޭނުމަށް މަސް ހޯދުން؛ |
|  |  | |  | (2) | މަސް ހޯދުމަށް، ހިފުމަށް، ނެގުމަށް، ނުވަތަ މެރުމަށް މަސައްކަތްކުރުން؛ |
|  |  | |  | (3) | އެކަންކަމުގެ ނަތީޖާއަކީ މަސް ހޯދުން، ހިފުން، ނެގުން، މެރުން ނުވަތަ މަސް ބޭނުންކަމުގައި ހިމެނޭ އެނޫންވެސް އެހެން ޙަރަކާތްތައް ހިންގުން؛ |
|  |  | |  | (4) | [ރޭޑިއޯ ބީކަން] ހިމެނޭގޮތަށް، މަސް ޖަމާކުރުވުމަށް ބޭނުންކުރާ އާލާތް ނުވަތަ އެގްރިގޭޓްކުރުމާގުޅޭ ސާމާނު ބެހެއްޓުން، ހޯދުން ނުވަތަ އަނބުރާ ހޯދުން؛ |
|  |  | |  | (5) | މޫދުގައި ނުވަތަ ކަނޑުގައި ނުވަތަ ރަށެއްގެ އެއްގަމުގައި މި މާއްދާގެ (1) ވަނަ ނަންބަރާއި، (2) ވަނަ ނަންބަރާއި، (3) ވަނަ ނަންބަރު ނުވަތަ (4) ވަނަ ނަންބަރުގައި ބުނެފައިވާ އެއްވެސް ޙަރަކާތެއް ހިންގުމަށް ތައްޔާރުވުމަށްޓަކައި އެއްވެސް ކަމެއް ހިންގުން. |
|  |  | (ކ) | | [އުޅަނދު] ކަމަށް ބުނެފައި އެވަނީ މަސްވެރިކަމަށް ބޭނުންކުރާ ނުވަތަ މަސްވެރިކަންކުރުމަށް ތައްޔާރުކޮށްފައިވާ ނުވަތަ ޢާންމު ގޮތެއްގައި މަސްވެރިކަން ނުވަތަ މަސްވެރިކަމާ ގުޅުންހުރި ޙަރަކާތެއް ހިންގުމަށް ބޭނުންކުރާ ބާވަތެއްގެ އެއްވެސް އުޅަނދެއް، ކަނޑު ބޯޓެއް ނުވަތަ އެނޫންވެސް އުޅަނދަކަށެވެ. | |
|  |  | (އ) | | [ލޮގްފޮތް] ކަމަށް ބުނެފައި މަސްވެރިކަމުގެ މަޢުލޫމާތު ހިމެނޭ ގޮތުން، މަސްވެރިކަމުގެ ދަތުރުގެ މަޢުލޫމާތު ރެކޯޑުކޮށް މިނިސްޓްރީއަށް ފޮނުވުމަށް ކަނޑައަޅައިފައިވާ ވަސީލަތަށެވެ. | |
|  |  | (ވ) | | [މާސްޓަރު] ކަމަށް ބުނެފައި އެވަނީ މަސްވެރިކަންކުރާ އުޅަނދެއްގައި، އެ ވަގުތަކު ހުރި އެންމެ އިސް ޒިންމާ ޙަވާލުވެފައިވާ ފަރާތަށެވެ. | |
|  |  | (މ) | | [ކުށް] ކަމަށް ބުނެފައި އެވަނީ ޤާނޫނު ނަންބަރު: 2019/14 (ދިވެހިރާއްޖޭގެ މަސްވެރިކަމުގެ ޤާނޫނު)ގައި އަދި މިޤާނޫނުގެ ދަށުން އެކުލަވާލާ ގަވާއިދުތަކުގައި ކުށެއް ކަމަށް ކަނޑައަޅާފައިވާ، އިދާރީ ކުށްތަކަށެވެ. | |
|  |  | (ފ) | | [އޮބްޒާވަރުން] ކަމަށް ބުނެފައި އެވަނީ ޤާނޫނު ނަންބަރު: 2019/14 (ދިވެހިރާއްޖޭގެ މަސްވެރިކަމުގެ ޤާނޫނު) ގެ 69 ވަނަ މާއްދާގެ ދަށުން މިނިސްޓްރީން އައްޔަނުކުރާ ފަރާތްތަކަށެވެ. | |
|  |  | (ދ) | | [ޑޭޓާ ބޮއި] ކަމަށް ބުނެފައި އެވަނީ މަސްވެރިކަމުގެ ބޭނުމަކަށް ނުވާ ގޮތަށް، ތިމާވެށީގެ މަޢުލޫމާތު އެއްކުރުމަށްޓަކައި، ސަރުކާރުތަކުންނާއި ސައިންޓިފިކް ދިރާސާކުރާ ޖަމާޢަތްތަކުން، އޮޔާދާ ގޮތަށް ދޫކުރާ ނުވަތަ ހަރުކޮށްފައި ހުންނަ ބޮއިތަކެވެ. | |
| ގަވާއިދަށް ޢަމަލުކުރަން ފެށުން | 37. | މި ގަވާއިދަށް ޢަމަލުކުރަން ފަށާނީ، ދިވެހި ސަރުކާރުގެ ގެޒެޓުގައި މި ގަވާއިދު ޝާއިޢުކުރާ ތާރީޚުން ފެށިގެންނެވެ. | | | |


----------------------

**ޖަދުވަލު 1**

**ލޭނު މަސްވެރިކަން ކުރާ އުޅަނދުގައި ހުންނަންޖެހޭނެ މިންގަނޑުތައް**

|  |  |
| --- | --- |
| ކޮޅަށް ތެދުވަން ހުންނަ ޖާގަ | މަސްވެރީންނަށް އުނދަގޫ ނުވާ ގޮތުގެ މަތިން އަދި އެއީ އެކަށީގެންވާ ކަމެއް ކަމަށްވާނަމަ، އުޅަނދުގައި މަސްވެރީންގެ އެކޮމޮޑޭޝަންގެ ގޮތުގައި ހަދާފައިވާ އެއްވެސް ތަނެއްގައި ނުވަތަ އެތަނެއްގެ ބައެއްގައިވެސް، ކޮޅަށް ތެދުވާން ހުންނަ ޖާގައިގެ އުސްމިނުގައި މަދުވެގެން 190 ސެންޓިމީޓަރު ހުންނަން ވާނެއެވެ. |
| އެކޮމޮޑޭޝަނަށް ހަދާފައިވާ ތަންތަނަށް ވަންނަ ގޮތަށް ކަނޑާފައި ހުންނަ ދޮރުދޮރާއި އެފަދަ ދެ ތަނެއްގެ ދޭތެރޭގައި ކަނޑާފައި ހުންނަ ދޮރު | ކުއްލި ނުރައްކަލުގެ ޙާލަތުގައި ސަލާމަތްވުމަށްޓަކައި ކަނޑާފައިވާ ދޮރުތައް ފިޔަވައި، އުޅަނދުގައި މަސް ރައްކާކުރަން ބޭނުންކުރާ ތަނެއްގެ ނުވަތަ މެޝިނަރީ ބަހައްޓާ ތަނަކުން ސީދާ ނިދާ ކޮޓަރިއަކަށް ވަދެވޭ ގޮތަށް ދޮރު ކަނޑާފައި ހުރެގެން ނުވާނެއެވެ. |
| ދިގުމިނުގައި 24 މީޓަރު ނުވަތަ އެއަށްވުރެ އިތުރު އުޅަނދުތަކުގައި ކުއްލި ނުރައްކަލުގެ ޙާލަތުގައި ސަލާމަތްވުމަށްޓަކައި ކަނޑާފައިވާ ދޮރުތައް ފިޔަވައި، މަސް ރައްކާކުރަން ބޭނުންކުރާ ތަނެއްގެ ނުވަތަ މެޝިނަރީ ބަހައްޓާ ތަނެއް، ކައްކާ ތަނެއް، ގުދަނެއް، ނުވަތަ ސާފުތާހިރުވުމަށް ބޭނުންކުރާ ތަނަކުން ސީދާ ނިދާ ކޮޓަރިއަކަށް ދޮރު ކަނޑާފައި ހުރެގެން ނުވާނެއެވެ. އިސްވެ ބަޔާންކޮށްފައިވާ ތަންތަނާއި ނިދާ ކޮޓަރިތަކާ ދެމެދު ހުންނަ ޕާޓިޝަންތަކާއި ނިދާ ކޮޓަރިތައް ވަށައިގެން ހުންނަ ޕާޓިޝަންތައް ހަދާފައި ހުންނަންވާނީ ފެނާއި ގޭސް އެތެރެނުވާ ގޮތަށެވެ. |
| ކުއްލި ނުރައްކަލުގެ ޙާލަތުގައި  ނިކުމެވޭނެ ގޮތް | ފަޅުވެރީންގެ އެކޮމޮޑޭޝަންތައް ހަދާފައި ހުންނަވަންވާނީ ކުއްލި ނުރައްކަލުގެ ހާލަތެއްގައި ވެސް ފަސޭހަކަމާއެކު ވީހާވެސް އަވަހަށް ފަޅުވެރިންނަށް އެތަނުން ނިކުމެވޭނެ ގޮތަށެވެ. |
| ވައި ދައުރުވުން | އުޅަނދުގައި ފަޅުވެރިންގެ އެކޮމޮޑޭޝަންގެ ގޮތުގައި ބޭނުންކުރާ ތަންތަނުގައި ރަނގަޅަށް ވައި ދައުރުވާނެ ނިޒާމެއް ޤާއިމުކޮށްފައި ހުންނަންވާނެއެވެ. އަދި މިފަދައިން ޤާއިމުކުރެވޭ ނިޒާމަކީ ކޮންމެ މޫސުމެއްގައިވެސް ނުވަތަ މޫސުމަށް އަންނަ ބަދަލަކާ ގުޅިގެންވެސް އެކަށީގެންވާ މިންވަރަށް ވައި ދައުރުވާނެކަން ކަށަވަރުކުރެވިފައިވާ ނިޒާމަކަށް ވާން ޖެހޭނެއެވެ. އަދި މަސްވެރިން އުޅަނދުގައި އުޅޭ ކޮންމެ ވަގުތެއްގައި ވެސް ވައި ދައުރުކުރުމުގެ ނިޒާމު މެދުކެނޑުމެއް ނެތި ހިންގަން ވާނެއެވެ. |
| އަލިކަން | އެކޮމޮޑޭޝަނަށް ހަދާފައިވާ ތަންތަނުގެ ތެރޭގައި ހެލިފެލިވެ އުޅެވޭގޮތަށް ހަދާފައި ހުންނަ ކޮންމެ ޖާގައެއްގައިވެސް އެކަށީގެންވާ މިންވަރަކަށް އަލިކަން ހުންނަންވާނެއެވެ. މިގޮތުން އަލިކަން ހުންނަންވާނެ އެންމެ ދަށް މިންވަރަކީ ޢާންމު މިންވަރަށް ލޮލުގެ ފެނުން ލިބިފައިވާ މީހަކަށް އުޑުމަތި ސާފު ދުވަހެއްގައި އާދައިގެ ނޫހެއް ކިޔާލެވޭ މިންވަރަށެވެ. |
| ނިދާ ކޮޓަރިތައް | އެ އުޅަނދެއްގެ ދިގުމިނުގައި 24 މީޓަރު ހުރި ނުވަތަ އެއަށްވުރެ ދިގުވެފައި 45 މީޓަރަށްވުރެ ކުޑަ އުޅަނދެއްގެ ފަޅުވެރިން ނިދުމަށް ބޭނުންކުރާ ކޮޓަރީގައި، އެނދާއި ފަޅުވެރިންގެ ތަކެތި ރައްކާކުރުމަށް ހުންނަ ބައި ނުހިމެނޭ ގޮތަށް، އެ ކޮޓަރިއެއްގެ ބޮޑުމިނުގައި މަދުވެގެން 1.5 އަކަމީޓަރު ހުންނަންވާނެއެވެ.  ދިގުމިނުގައި 45 މީޓަރަށްވުރެ ބޮޑު އުޅަނދެއްގެ ފަޅުވެރިން ނިދުމަށް ބޭނުންކުރާ ކޮޓަރީގައި ހުންނަ އެނދާއި ފަޅުވެރިންގެ ތަކެތި ރައްކާކުރުމަށް ހުންނަ ބައި ނުހިމެނޭ ގޮތަށް، ކޮންމެ ކޮޓަރިއެއްގެ ބޮޑުމިނުގައި މަދުވެގެން 2 އަކަމީޓަރު ހުންނަންވާނެއެވެ.  ފަޅުވެރިން ނިދުމަށް ބޭނުންކުރާ ކޮޓަރިތަކުގައި ބަހައްޓާ އެނދުތަކުގައި ދިގުމިނުގައި މަދުވެގެން 190 ސެންޓިމީޓަރު އަދި ފުޅާ މިނުގައި މަދުވެގެން 70 ސެންޓިމީޓަރު ހުންނަން ވާނެއެވެ. އަދި އެނދުތަކުގައި ނިދަން އެކަށީގެންވާ ގޮދަޑިއެއް އޮންނަންވާނެއެވެ. |
| ސާފުތާހިރުވާނެ ގޮތް | އުޅަނދުގައި ފަޅުވެރިން ނިދުމަށް ބޭނުންކުރާ ކޮޓަރިތަކުގެ ތެރެއިން، އެ ކޮޓަރިތަކުން ވަދެވޭ ގޮތަށް ހުންނަ ފާޚާނާތަކުގެ އިތުރުން، އުޅަނދުގައި މަސައްކަތް ކުރާ ކޮންމެ 12 ފަޅުވެރިއަކަށް ވަކި ފާޚާނާއެއް ޤާއިމުކޮށްފައި ހުންނަން ވާނެއެވެ. |

**ޖަދުވަލު 2**

**ލޭނުއަޅައިގެން މަސްވެރިކަންކުރުމަށް ހުއްދަދެވޭ ސަރަޙައްދު އަންގައިދޭ ޗާޓު**

**ޖަދުވަލު 3**

**ލޭނުއަޅައިގެން މަސްވެރިކަންކުރުމަށް ދޫކުރާ ލައިސަންސްގެ ޝަރުތުތައް**

**(ހ) ލައިސަންސް**

1. އުޅަނދުގައި ހިންގާ މަސްވެރިކަމުގެ އެންމެހައި ހަރަކާތައްތައް ވާންވާނީ އެ ލައިސަންސްގައި ކަނޑައަޅާފައިވާ ސަރަޙައްދުތަކުގައި އެ ލައިސަންސްއަކުން ހުއްދަދީފައިވާ މަސްވެރިކަމެއް ކުރުމަށް ހިންގޭ ހަރަތާކްތަކަށެވެ.
2. ލައިސަންސް ދޫކޮށްފައިވާ އުޅަނދުގައި ލައިސަންސް ނުވަތަ ލައިސަންސްގެ އަޞްލާ އެއްގޮތް ކަމަށް ތައްގަނޑު ޖަހާފައިވާ ކޮޕީއެއް ބާއްވަންވާނެއެވެ. އަދި ފިޝަރީޒް އެންފޯސްމަންޓް އޮފިސަރަކު، ފިޝަރީޒް ރޭންޖަރަކު ނުވަތަ މަސް ކިރުވުމަށްޓަކައި މަސްގަތުމުގެ ލައިސަންސް ލިބިފައިވާ ފަރާތަކުން އެދެފިނަމަ އެފަރާތަކަށް ލައިސަންސް ނުވަތަ ލައިސަންސްގެ ކޮޕީ ދައްކަންވާނެއެވެ.

**(ށ) ރިޕޯޓްކުރުން**

1. ލައިސަންސް ލިބިފައިވާ އުޅަނދުގައި ހުރިހާ ވަގުތެއްގައިވެސް، އެ މަސްވެރިކަމަށް މިނިސްޓްރީން އާންމުކޮށްފައިވާ "މަސްވެރިކަމާއި ބެހޭ މަޢުލޫމާތު ރިކޯޑު ކުރުމާއި ހުށަހެޅުމާއި ބެހޭ އުސޫލު" ގައި ބަޔާންކޮށްފައިވާ ލޮގުފޮތް އޮތްކަން އުޅަނދުގެ މާސްޓަރު ޔަޤީންކުރަން ވާނެއެވެ. އަދި މަސްވެރި ދަތުރުގައި ލޮގު ފޮތް ގަވާއިދުން ފުރިހަމަކުރަމުން ގެންދަންވާނެއެވެ.
2. ލޮގު ފޮތުގައި ރިކޯޑުކުރެވޭ މަޢުލޫމާތުގެ ސައްޙަކަމާއި ތެދުވެރިކަމާއި ފުރިހަމަކަން އުޅަނދުގެ މާސްޓަރު ޔަޤީންކުރަންވާނެއެވެ.
3. މަސްދަތުރު ނިންމާ ބަނދަރަށް އަންނަތާ 3 ދުވަސް ތެރޭގައި އެ ދަތުރެއްގެ މަސްވެރިކަމުގެ މަޢުލޫމާތު ފުރިމަހަކުރި ލޮގު ފޮތުގެ ގަނޑުތައް މިނިސްޓްރީއަށް ފޮނުވަންވާނެއެވެ.
4. މަސްވެރިކަމުގެ ލޮގުފޮތުގެ މަޢުލޫމާތު ރިޕޯޓްކުރުމަށް އިލެކްޓްރޯނިކް ނިޒާމެއް ގާއިމުކޮށްފިނަމަ، އެގޮތުގެ މަތިން މަޢުލޫމާތުތައް ރިކޯޑުކޮށް، މިނިސްޓްރީން ކަނޑައަޅާ މުއްދަތެއްގެ ތެރޭގައި އުޅަނދުގެ މާސްޓަރު ފޮނުވަންވާނެއެވެ.

**(ނ) މަނާ ކަންކަން**

މި ގަވާއިދުގެ ދަށުން ލައިސަންސް ދޫކޮށްފައިވާ އެއްވެސް އުޅަނދަކުން ތިރީގައި ބަޔާންކޮށްފައިވާ އެއްވެސް ހަރަކާތެއް ހިންގުމާއި، ނުވަތަ އެފަދަ އެއްވެސް ހަރަކާތެއް ހިންގުމަށް އެހީތެރިވުމާއި، ނުވަތަ އެފަދަ ހަރަކާތެއްގައި އެއްވެސް ސިފައެއްގައި ބައިވެރިވުމަކީ މަނާކަމެކެވެ. ލައިސަންސް ލިބިފައިވާ އުޅަނދަކުން އެފަދަ ހަރަކާތެއް ނުހިންގާކަން ޔަޤީންކުރުމަކީ އުޅަނދުގެ މާސްޓަރު، ވެރިފަރާތް އަދި އޮޕަރޭޓަރުގެ ޒިންމާއެކެވެ.

1. ޤާނޫނު ނަންބަރު 14/2019 (ދިވެހިރާއްޖޭގެ މަސްވެރިކަމުގެ ޤާނޫނު) އާއި އެ ޤާނޫނު ދަށުން ހަދައިފައިވާ ގަވާއިދަކުން، ނުވަތަ މަސްވެރިކަމުގެ މެނޭޖްމެންޓް ޕްލޭނަކުން، ހިފުން، ބޭނުން، ނެގުން ނުވަތަ މެރުން، މަނާކޮށްފައިވާ އެއްވެސް ބާވަތަކަށް އަމާޒުކޮށް މަސްވެރިކަންކުރުން، ނުވަތަ އެފަދަ ބާވަތަކަށް ގޯނާކުރުން، ނުވަތަ ގެއްލުން ދިނުން، ނުވަތަ އެފަދަ ބާވަތެއް ނުވަތަ ބާވަތެއްގެ ބައެއް އުޅަނދުގައި ބެހެއްޓުން، ރައްކައުކުރުން، ކަނޑުގައި ދުއްވާ އެއް އުޅަނދުން އަނެއް އުޅަނދަށް ބަދަލުކުރުން (ޓްރާންޝިޕްކުރުން)، އުޅަނދުގައި އެއްތަނުން އަނެއް ތަނަށް އުފުލުން، އަދި މަސް ކިރާ ނުވަތަ މަސް ޕްރޮސެސްކުރާ ތަނަކަށް ގެންދިއުން؛
2. ދިވެހިރާއްޖޭގެ އެހެން ޤާނޫނަކުން ނުވަތަ ގަވާއިދަކުން ހިމާޔަތްކޮށްފައިވާ އެއްވެސް ބާވަތަކަށް އަމާޒުކޮށް މަސްވެރިކަންކުރުން، ނުވަތަ އެފަދަ ބާވަތަކަށް ގޯނާކުރުން، ނުވަތަ ގެއްލުން ދިނުން، ނުވަތަ އެފަދަ ބާވަތެއް ނުވަތަ ބާވަތެއްގެ ބައެއް، އުޅަނދުގައި ބެހެއްޓުން، ރައްކައުކުރުން، ކަނޑުގައި ދުއްވާ އެއް އުޅަނދުން އަނެއް އުޅަނދަށް ބަދަލުކުރުން (ޓްރާންޝިޕްކުރުން)، އުޅަނދުގައި އެއްތަނުން އަނެއް ތަނަށް އުފުލުން، އަދި މަސް ކިރާ ނުވަތަ މަސް ޕްރޮސެސްކުރާ ތަނަކަށް ގެންދިއުން؛ މަހުގެ ތިރީ ތުންގަނޑުން ފެށިގެން މަހުގެ ނިގުލުގެ ކަފިވެފައިވާ ހިސާބުގެ މެދަށް، 60 (ފަސްދޮޅަސް) ސެންޓިމީޓަރު ހަމަނުވާ ހިބަރުގެ އެއްވެސް ބާވަތެއް ހިފުން، އުޅަނދުގައި ބެހެއްޓުން، ރައްކައުކުރުން، އެއް އުޅަނދުން އަނެއް އުޅަނދަށް ބަދަލުކުރުން، އުޅަނދުގައި އެއްތަނުން އަނެއް ތަނަށް އުފުލުން، އަދި މަސް ކިރާ، ނުވަތަ މަސް ޕްރޮސެސްކުރާ ތަނަކަށް ގެންދިއުން؛
3. މަސް އައިން ހޯދުމަށް ނުވަތަ މަސްވެރިކަމުގައި އެހީތެރިވުމަށް ޑްރޯން ނުވަތަ އެއްވެސް ބާވަތެއްގެ ވައިގެ އުޅަނދެއް ބޭނުންކުރުން؛
4. ޤާނޫނު ނަންބަރު 2019/14 [ދިވެހިރާއްޖޭގެ މަސްވެރިކަމުގެ ޤާނޫނު] ގެ 27 ވަނަ މާއްދާގައި މަނާކޮށްފައިވާ އެއްވެސް އާލާތެއް ބޭނުންކުރުން؛
5. މިގަވާއިދާއި ޤާނޫނު ނަންބަރު 2019/14 [ދިވެހިރާއްޖޭގެ މަސްވެރިކަމުގެ ޤާނޫނު] ގެ ދަށުން ހަދާފައިވާ އެހެން ގަވާއިދެއްގެ ދަށުން މަސްވެރިކަން ކުރުން މަނާކުރެވިފައިވާ ސަރަޙައްދެއްގައި މަސްވެރިކަން ކުރުން؛
6. ޤަވާއިދު ނަންބަރު 2020/R-75 [މަސްވެރިކަމުގެ އާންމު ގަވާއިދު] އާއި ޚިލާފަށް ކަނޑުގެ މާހައުލުގެ މަޢުލޫމާތު އެއްކުރުމަށްޓަކައި ކަނޑަށް ދޫކޮށްފައިވާ ނުވަތަ ހަރުކޮށްފައިވާ ބޮއެއްގެ (ޑޭޓާ ބުއި) 1 (އެކެއް) ނޯޓިކަލް މޭލު ވަށައިގެންވާ ސަރަޙައްދުގެ ތެރޭގައި މަސްވެރިކަން ކުރުން، ނުވަތަ ޑޭޓާ ބޮއެއްގައި ނުވަތަ ބޮއިގެ ނަގިލި ވަލުގައި އުޅަނދު ނުވަތަ މަސްވެރިކަމުގެ އާލާތެއް އެއްސުން ނުވަތަ ހަރުކުރުން ނުވަތަ އެފަދަ ބޮއެއްގެ ނަގިލިވައު ކަނޑާލުން ނުވަތަ އެއްވެސް ގެއްލުމެއް ދިނުން؛
7. މި ގަވާއިދުގެ ދަށުން ލައިސަންސް ދޫކޮށްފައިވާ އުޅަނދެއްގައި މަސްވެރިކަން ކުރުމުގައި މި ގަވާއިދުގައި ބަޔާންކޮށްފައިވާ ގޮތާ ޚިލާފަށް ބިދޭސީން ގެންގުޅުން ނުވަތަ ބައިވެރިކުރުވުން؛
8. މިގަވާއިދުގެ 13 ވަނަ މާއްދާގެ ދަށުން ކޯޓާ ގަނެ، ލައިސަންސް ދީފައިވާ އުޅަނދެއްގައި ޖުމްލަ ފަޅުވެރިންގެ 20% (ވިހި އިންސައްތަ) އަށް ވުރެ ގިނައިން ބިދޭސީން ގެންގުޅުން ނުވަތަ ބައިވެރިކުރުވުން؛
9. މަސްވެރިކަމުގައި، ކަނޑުމަހުގެ ނުވަތަ ހިބަރުގެ ބާވަތެއް ތިލަކުރުމަށްޓަކައި، އަލިކުރުމަށް ބޭނުންކުރާ އެއްވެސް ބާވަތެއްގެ އާލާތެއް އުޅަނދުގައި ހަރުކުރުމާއި މިފަދަ އާލާތެއްގެ ބޭނުންކޮށްގެން މަސްތިލަކޮށް މަސްވެރިކަންކުރުން؛
10. މިގަވާއިދުގެ 20 ވަނަ މާއްދާގެ ދަށުން މިނިސްޓްރީން ދޫކުރާ ޑިޕާރޗާރ ކްލިއަރަންސް ނުހޯދާ މަސްވެރިކަމަށް ފުރުން؛
11. ގަވާއިދު ނަންބަރު 2020/R-75 (ދިވެހިރާއްޖޭގެ މަސްވެރިކަމުގެ އާންމު ގަވާއިދު) އާ ޚިލާފަށް، މިނިސްޓްރީގެ ފަރާތުން އަޅައިފައިވާ ދޮށީގެ މަސްވެރިކަމަށް ޙާއްސަ އޮއިވާލި ކަނދުފަތީގެ ވަށައިގެންވާ 3 (ތިނެއް) ނޯޓިކަލް މޭލު ސަރަޙައްދުގައި ދޮށީގެ މަސްވެރިކަން ނޫން އެހެން މަސްވެރިކަމެއްކުރުން، ނުވަތަ ކަނދުފައްޗާ ގުޅޭގޮތުން އެ ގަވާއިދުގައި މަނާ ކަމަށް ކަނޑައަޅައިފައިވާ ކަމެއް ކުރުން؛
12. މިނިސްޓްރީގެ ފަރާތުން އަޅައިފައިވާ އޮއިވާލި ކަނދުފައްޗަކަށް ގެއްލުން ދިނުން ނުވަތަ ގެއްލުން ލިބޭ ފަދަ އެއްވެސް ޢަމަލެއް ކުރުން؛
13. މަސްވެރިކަމުގެ ޤާނޫނުގެ ދަށުން ހަދައިފައިވާ ގަވާއިދެއްގެ ދަށުން ޙިމާޔަތްކުރެވިފައިވާ އެންމެހައި ސަރަޙައްދުތައް؛
14. ކަނޑުމަތީގައި އެއް އުޅަނދުން އަނެއް އުޅަނދަށް މަސް ބަދަލުކުރުމުގެ ހަރަކާތެއް (ޓްރާންޝިޕްމަންޓް) ހިންގުން، ނުވަތަ ހިންގުމަށް މަސައްކަތް ކުރުން، ނުވަތަ އެފަދަ ހަރަކާތެއްގައި އެއްވެސް ސިފައެއްގައި ބައިވެރިވުން.

**(ރ) އެއް އުޅަނދުން އަނެއް އުޅަނދައް މަސް ބަދަލުކުރުން (ޓްރާންޝިޕް ކުރުން)**

ލޭނުއަޅައިގެން ބޮޑުކަންނެލީގެ މަސްވެރިކަންކުރުމުގެ ލައިސަންސް ދޫކުރެވިފައިވާ އުޅަނދަކުން ދިވެހިރާއްޖޭގެ ސަރަޙައްދުގައި ނުވަތަ ދިވެހިރާއްޖޭގެ ސަރަޙައްދުން ބޭރުގައި، ކަނޑުމަތީގައި އެއް އުޅަނދުން އަނެއް އުޅަނދަށް މަސް ބަދަލު ކޮށްގެން ނުވާނެއެވެ.

**(ބ) މަސް ކިރުވުން ނުވަތަ ވިއްކުން**

މަސް ކިރަންވާނީ ނުވަތަ ވިއްކަންވާނީ، ދިވެހިރާއްޖޭގެ ސަރަޙައްދުގައިވާ ރަށެއްގެ ބަނދަރަކަށެވެ.

**(ޅ) ތަންފީޛީ އޮފިސަރުންނަށާއި ފިޝަރީޒް ރޭންޖަރުންނަށާއި ފިޝަރީޒް އޮބްޒަރވަރުންނަށް އެއްބާރުލުން ދިނުން**

ޤާނޫނު ނަންބަރު: 2019/14 (ދިވެހިރާއްޖޭގެ މަސްވެރިކަމުގެ ޤާނޫނު) އާއި ގަވާއިދު ނަންބަރު 2020/R-75 [ދިވެހިރާއްޖޭގެ މަސްވެރިކަމުގެ އާންމު ގަވާއިދު] ގައި ކަނޑައަޅައިފައިވާ އެފަރާތުގެ މަސްޢޫލިއްޔަތު އަދާކުރުމުގެ ގޮތުން ތަންފީޒީ އޮފިސްރުންނާއި ފިޝަރީސް ރޭންޖަރުންނާއި ފިޝަރީސް އޮބްޒާރވަރަރުން އަދި އެނޫންވެސް ހުއްދަދެވިފައިވާ ފަރާތްތަކުން ކުރާ ކަންކަމުގައި މާސްޓަރ ނުވަތަ/އަދި އުޅަނދުގެ ވެރިފަރާތުން ފުރިހަމަ އެއްބާރުލުން ދޭންވާނެއެވެ.

**(ކ) ވެސްލް މޮނިޓަރިންގ ސިސްޓަމް (ވީ އެމް އެސް) އަދި އިލެކްޓްރޯނިކް މޮނީޓަރިންގ ސިސްޓަމް (އީ އެމް އެސް)**

މާސްޓަރު އަދި އުޅަނދުގެ ވެރިފަރާތުން ޢަމަލު ކުރަންވާނީ އުޅަނދުގެ ވެސަލް މޮނިޓަރިންގ ސިސްޓަމް (ވީ އެމް އެސް) އަދި އިލެކްޓްރޯނިކް މޮނީޓަރިންގ ސިސްޓަމް (އީ އެމް އެސް) ގެ އުޞޫލުތަކާ އެއްގޮތްވާގޮތުގެ މަތިންނެވެ.

**(އ) މަސްވެރިކަމުގައި އެންމެ ރަނގަޅުގޮތަށް ޢަމަލުކުރުން**

1. މާސްޓަރ ނުވަތަ/އަދި އުޅަނދުގެ ވެރިފަރާތުން، ގުދުރަތީގޮތުން ނެތިގެންނުދާނެ ކުނި ނުވަތަ ކެމިލަކެއް ކަނޑަށް އަޅައިގެންނުވާނެއެވެ. އަދި އުޅަނދުގެ ފަޅުވެރިއެއް މިފަދަ އަމަލެއް ހިންގިއަދީގެން ނުވާނެއެވެ.
2. ގެއްލިގެންދާ ނުވަތަ ބޭނުންނެތިގެން ދޫކޮށްލެވޭ ނުވަތަ އެއްލާލެވޭ މަސްވެރިކަމަށް ބޭނުންކުރާ އާލާތްތައް ނުވަތަ އެބޭންޑެންޑް، ލޮސްޓް އޯ އަދަރވައިސް ޑިސްކާޑެޑް ފިޝިންގ ގިއަރ (އޭ.އެލް.ޑީ.އެފް.ޖީ) އެގޮތުގެމަތިން ކަނޑަށް ދޫވުން ހުއްޓުވުމަށް މަސައްކަތްކޮށް އަދި ކަނޑައް ގެއްލިގެންދާ އެފަދަ ތަކެތީގެ މަޢުލޫމާތު މާސްޓަރ އަދި/ނުވަތަ އުޅަނދުގެ ވެރިފަރާތުން މިނިސްޓްރީއަށް ރިޕޯޓްކުރަންވާނެއެވެ.
3. ލޭނުއަޅައިގެން ބޮޑުކަންނެލީގެ މަސްވެރިކަން ކުރުމުގައި ދިވެހިރާއްޖޭގެ އެއްވެސް ޤާނޫނަކުން ނުވަތަ ގަވާއިދަކުން ހިމާޔަތްކޮށްފައިވާ ނުވަތަ ނެގުން، ބޭނުން ނުވަތަ މެރުން މަނާކޮށްފައިވާ އެއްވެސް ބާވަތެއް ހިފިއްޖެ ނަމަ، އެބާވަތަކަށް އެންމެ ގެއްލުން ކުޑަވާ ގޮތެއްގެ މަތިން ލަސްނުކޮށް ދޫކޮށްލަން ވާނެއެވެ. އަދި އެފަދަ ބާވަތެއްގެ މަޢުލޫމާތު މަސްވެރިކަމުގެ ލޮގް ފޮތުގައި ހިމަނައި މިނިސްޓްރީއަށް ރިޕޯޓުކުރަން ވާނެއެވެ.

**(ވ) އުޅަނދު އަދި މަސްވެރިކަން ކުރުމަށް ބޭނުންކުރާ އާލާތް ފާހަގަކުރުން**

މިނިސްޓްރީގެ ވެބްސައިޓުގައި ޝާއިޢުކޮށްފައިވާ [އުޅަނދާއި މަސްވެރިކަމުގައި ބޭނުންކުރާ އާލާތްތައް ފާހަގަކުރުމާބެހޭ ގައިޑްލައިން] ގައި ބަޔާންކޮށްފައިވާ މިންގަނޑަށް، އުޅަނދު ފާހަގަކުރުމުގެ ގޮތުން ޖަހާފައި ހުންނަންޖެހޭ ފާހަގަތައް ހުރިހައި ވަގުތެއްގައިވެސް ފެންނަގޮތަށް ހުންނަންވާނެއެވެ. އަދި ރޭޑިއޯ ބޮއި ތަކުގައާއި އެހެނިހެން ބޮއިތަކުގައި ލައިސަންސް ނަންބަރު ސާފުކޮށް ކިޔަން އެނގޭނެހެން އަދި ނުފޮހެވޭގޮތުގެ މަތިން ފާހަގަކޮށްފައި ހުންނަންވާނެއެވެ.

**(މ) ރޭޑިއޯ ކޯލް ސައިންތައް ފެންނަގޮތައް ފާހަކޮށްފައިހުރުން**

ޓެލެކޮމިއުނިކޭޝަން އޮތޯރިޓީއިން ދީފައިވާ ރޭޑިއޯ ކޯލް ސައިން، އަންނަނިވި ތަންތަނުގައި ސާފުކޮށް ފެންނާނޭހެން ފާހަގަކުރެވިފައި ހުންނަންވާނެއެވެ.

* އުޅަނދުގެ ގެގަނޑުގައި
* އުޅަނދުގެ ދެއަރިމަތީގައި

**(ފ) ކަނޑުމަތީގައި ރިޕޯޓުކުރުން**

ލޭނު އަޅައިގެން ބޮޑުކަންނެލީގެ މަސްވެރިކަން ކުރުމަށް ސައްޙަ ލައިސަންސެއް އޮތް އުޅަނދުތަކުން ދިވެހިރާއްޖޭގެ ކަނޑުގެ ސަރަޙައްދުން ބޭރުގައި ހަރަކާތްތެރިވާނަމަ، ބަނދަރުން ފުރުމުގެ ކުރިން ޑިޕާޗާ ފޯމެއް މިނިސްޓްރީއަށް ހުށަހަޅަންވާނެއެވެ. އަދި އުޅަނދުގައި ފަޅުވެރިންގެ ލިސްޓެއް (ނަމާއި، ނިސްބަތްވާ ޤައުމު އަދި ދިވެހި ރައްޔަތެއްކަން އަންގައިދޭ ކާޑު ނަންބަރު ނުވަތަ ޕާސްޕޯޓު ނަންބަރ ހިމެނޭ ގޮތަށް) ބާއްވައި، އެ ލިސްޓުގެ ކޮޕީއެއް ބަނދަރުން ފުރުމުގެ ކުރިން މިނިސްޓްރީއަށް މުޢާމަލާތްކުރަންވާނެއެވެ.

**(ދ) އެހެނިހެން**

1. ދިވެހިރާއްޖޭގެ މަސްވެރިކަމާބެހޭ ޤާނޫނާއި، އެ ޤާނޫނުގެ ދަށުން ހެދޭ ގަވާއިދުތަކުގެ ދަށުން، މާސްޓަރާ ހަވާލުކުރެވިފައިވާ ޒިންމާތަކާއި މަސްއޫލިއްޔަތުތައް އަދާކުރުމުގެ ގޮތުން ބޭނުންވާ ތަކެއްޗާއި ވަސީލަތްތައް އުޅަނދުގެ ވެރިފަރާތުން ހޯދައިދޭންވާނެއެވެ.
2. ލައިސަންސް ލިބިފައިވާ މަސްވެރި އުޅަނދުން މިނިސްޓްރީއަށް ފޮނުވައިފައިވާ ފަޅުވެރިންގެ ލިސްޓަށް އެއްވެސް އުނި އިތުރެއް އައިސްފިނަމަ އެކަން މިނިސްޓްރީއަށް އަންގަން ވާނެއެވެ. އަދި އުޅަނދުގައި ހަރަކާތްތެރިވާ ބިދޭސީންގެ ޕާސްޕޯޓުގެ ކޮޕީ އަދި ވާރކް ޕާމިޓް، އުޅަނދު މަސްވެރިކަމުގެ ދަތުރުގައި ވާ އެންމެހައި ވަގުތުގައި އުޅަނދުގައި އޮތްކަން އުޅަނދުގެ މާސްޓަރާއި އުޅަނދު އޮޕަރޭޓްކުރާ ފަރާތުން ޔަޤީންކުރަންވާނެއެވެ.

**ޖަދުވަލު 4**

**ލޭނު މަސްވެރިކަމުގައި އަމާޒުކުރާ ބާވަތްތަކުގެ ކޯޓާ ވިއްކާނެ އަގުތައް**

|  |  |
| --- | --- |
| **މަހުގެ ބާވަތް** | **ކޯޓާ ބްލޮކެއްގެ އަގު (ރުފިޔާ)** |
| ލޯބޮޑު ކަންނެލި | 20،000 (ވިހަހާސް) |
| ރީނދޫއުރަހަ ކަންނެލި | 20،000 (ވިހަހާސް) |
| ހިބަރު | 20،000 (ވިހަހާސް) |

ނޯޓް: ކޯޓާ ވިއްކާނީ 10 (ދިހައެއް) މެޓްރިކް ޓަނުގެ ބްލޮކެއްގެ ގޮތުގައެވެ.

**ޖަދުވަލު 5**

**ލޭނު މަސްވެރިކަން ކުރުމަށް ލައިސަންސް ދެވޭ އުޅަނދުފަހަރަށް ކަނޑައަޅަންޖެހޭނެ އެންމެ ދަށް ކޯޓާގެ މިންވަރު**

|  |  |
| --- | --- |
| **އުޅަނދު ކެޓަގަރީ** | **އެންމެ މަދުން ކަނޑައެޅޭނެ ކޯޓާ** |
| 50 ގްރޮސްޓަނޭޖަށް ވުރެ ދަށް | ލައިސަންސް ދެވޭ މުއްދަތުން ކޮންމެ މަހަކަށް މަދުވެގެން 5 މެޓްރިކް ޓަނު |
| 50 ގްރޮސްޓަނޭޖުން ފެށިގެން 100 ގްރޮސްޓަނޭޖާ ދެމެދު | ލައިސަންސް ދެވޭ މުއްދަތުން ކޮންމެ މަހަކަށް 10 މެޓްރިކް ޓަނު |
| 100 ގްރޮސްޓަނޭޖުން ފެށިގެން 150 ގްރޮސްޓަނޭޖާ ދެމެދު | ލައިސަންސް ދެވޭ މުއްދަތުން ކޮންމެ މަހަކަށް 20 މެޓްރިކް ޓަނު |
| 150 ގްރޮސްޓަނޭޖުން ފެށިގެން 200 ގްރޮސްޓަނޭޖާ ދެމެދު | ލައިސަންސް ދެވޭ މުއްދަތުން ކޮންމެ މަހަކަށް 25 މެޓްރިކް ޓަނު |
| 200 ގްރޮސްޓަނޭޖުން ފެށިގެން 250 ގްރޮސްޓަނޭޖާ ދެމެދު | ލައިސަންސް ދެވޭ މުއްދަތުން ކޮންމެ މަހަކަށް 30 މެޓްރިކް ޓަނު |
| 250 ގްރޮސްޓަނޭޖުން ފެށިގެން 300 ގްރޮސްޓަނޭޖާ ދެމެދު | ލައިސަންސް ދެވޭ މުއްދަތުން ކޮންމެ މަހަކަށް 35 މެޓްރިކް ޓަނު |
| 300 ގްރޮސްޓަނޭޖުން ފެށިގެން މަތި | ލައިސަންސް ދެވޭ މުއްދަތުން ކޮންމެ މަހަކަށް 50 މެޓްރިކް ޓަނު |

**ޖަދުވަލު 6**

**ލޭނު މަސްވެރިކަން ކުރުމަށް ލައިސަންސް ދެވޭ އުޅަނދުފަހަރުގައި ސެމީ-ސްކިލްޑް ނުވަތަ އަންސްކިލްޑް ފަޅުވެރީންގެ ގޮތުގައި ބިދޭސީން ވަޒީފާދީގެން ގެންގުޅެވޭނެ މިންވަރު**

|  |  |
| --- | --- |
| **މުއްދަތު** | **އުޅަނދުގައި ސެމީ-ސްކިލްޑް ނުވަތަ އަންސްކިލްޑް ބިދޭސީ ފަޅުވެރިން ހަރަކާތްތެރިވާން ޖެހޭ މިންވަރު** |
| 01 ފެބްރުއަރީ 2025 އިން 31 ޖެނުއަރީ 2028 | ޖުމުލަ ސެމީ-ސްކިލްޑް ނުވަތަ އަންސްކިލްޑް ފަޅުވެރިންގެ 70 އިންސައްތައަށް ވުރެ އިތުރު ނުވާ މިންވަރަށް |
| 01 ފެބްރުއަރީ 2028 އިން 31 ޖެނުއަރީ 2031 | ޖުމުލަ ސެމީ-ސްކިލްޑް ނުވަތަ އަންސްކިލްޑް ފަޅުވެރިންގެ 50 އިންސައްތައަށް ވުރެ އިތުރު ނުވާ މިންވަރަށް |
| 01 ފެބްރުއަރީ 2031 އިން ފެށިގެން | ޖުމުލަ ސެމީ-ސްކިލްޑް ނުވަތަ އަންސްކިލްޑް ފަޅުވެރިންގެ 20 އިންސައްތައަށް ވުރެ އިތުރު ނުވާ މިންވަރަށް |

**ޖަދުވަލު 7**

**ލޭނުމަސްވެރިކަމުގައި ބޭނުންވުރާ އާލާތުގެ ކުރެހުން**

A picture containing diagram, sketch, drawing, line

Description automatically generated

**ޖަދުވަލު 8**

**ލޭނު މަސްވެރިކަމުގައި ބޭނޭ މިޔަރު ޕްރޮސެސްކުރުމާއި އެކްސްޕޯޓް ކުރުމަށް ދޫކުރާ ލައިސަންސްގެ ޝަރުތުތައް**

**(ހ) ލައިސަންސް**

1. ލޭނު މަސްވެރިކަމުގައި ބޭނޭ މިޔަރު ޕްރޮސެސްކުރުމާއި އެކްސްޕޯޓް ކުރުމުގެ ލައިސަންސް ދޫކުރެވޭ ތަންތަން ބޭނުންކުރަންވާނީ، ހަމައެކަނި ލައިސަންސުގައި ބަޔާންކޮށްފައިވާ ތަނުގައި ލައިސަންސުގެ މުއްދަތުގައި ހަމައެކަނި ލައިސަންސުގައި ބަޔާންކޮށްފައިވާ އުފެއްދުންތައް އުފެއްދުމަށެވެ.
2. ލައިސަންސް ނަގައިފައިވާ ފަރާތުން، ލައިސަންސް ދޫކޮށްފައިވާ ފެސިލިޓީގައި ލައިސަންސް ނުވަތަ ލައިސަންސުގެ ކޮޕީއެއް ހުރިހާ ވަގުތެއްގައިވެސް ބާއްވައި، ފިޝަރީޒް އެންފޯސްމެންޓް އޮފިސަރެއް ނުވަތަ ފިޝަރީޒް ރޭންޖަރއެއް އެދެފިނަމަ، އެ ފަރާތަކަށް ލައިސަންސް ނުވަތަ ލައިސަންސުގެ ކޮޕީ ދައްކަންވާނެއެވެ.

**(ށ) ޕްރޮސެސް ކުރުމުގައި ޢަމަލުކުރަންޖެހޭ ގޮތް**

1. މަހާއި މަހުން ތަކެތި އުފެއްދުމުގެ ލައިސަންސް ދީފައިވާ ފެސިލިޓީ ނުވަތަ ސަރަޙައްދުގައި، މަހާއި މަހުން ތަކެތި އުފެއްދުމުގައި، މޯލްޑިވްސް ފުޑް އެންޑް ޑްރަގް އޮތޯރިޓީގެ ފަރާތުން ކަނޑައަޅައިފައިވާ ޞިއްޙީ އަދި ސާފުތާހިރު ކަމުގެ މިންގަނޑުތަކާ އެއްގޮތަށް ޢަމަލުކުރަންވާނެއެވެ.
2. ޕްރޮސެސްކުރާ ތަނުގައި މިޔަރުގެ މަހާއި މިޔަރުގެ އެހެނިހެން ބައިތަށް ސްޓޯކުރެވިފައި ހުންނަންވާނީ އެހެން ބާވަތްތަކުގެ މަހާއި މަހުގެ އުފެއްދުންތަކާއި ވަކިންނެވެ.
3. އެކްސްޕޯޓް ކުރުމަށް ޕްރޮސެސްކުރެވޭ މިޔަރާއި މިޔަރުގެ އުފެއްދުންތަށް ހުންނަންވާނީ އެހެން ބާވަތްތަކުގެ މަހާއި މަހުގެ އުފެއްދުންތަކާއި ވަކިން ބަންދުކޮށް، އެއީ ކޮން ބާވަތެއްގެ މިޔަރެއްކަން އިނގޭނޭހެން ލޭބަލްކުރެވިފައެވެ.

**(ރ)** **ރިޕޯޓުކުރުމުގެ ޝަރުޠުތައް**

1. މިނިސްޓްރީގެ ވެބްސައިޓުގައި ޝާއިޢުކޮށްފައިވާ [މަސްވެރިކަމާބެހޭ މަޢުލޫމާތު ރިކޯޑުކުރުމާއި ހުށަހެޅުމާބެހޭ އުސޫލު] އާ އެއްގޮތްވާގޮތުގެމަތީން ލައިސަންސް ލިބިފައިވާ ފަރާތްތަކުން މަސް ގަނެފައިވާ ގޮތުގެ ތަފުސީލު (ޕާރޗޭސް ރިޕޯޓު) މިނިސްޓްރީއަށް ހުށަހަޅަން ވާނެއެވެ. އެގޮތުން، މަހާއި މަހުން ތަކެތި އުފެއްދުމަށް ބޭނުންކުރާ މަސް ބޭނި އުޅަނދާއި، މަސް ބޭނި ތާރީޚާއި، މަސް ބޭނި ސަރަޙައްދު (ދުވަހު މަސްވެރިކަން ރިޕޯޓުކުރާ ލޮގު ފޮތުގައި މަސް ބޭނި ސަރަޙައްދު ފާހަގަކުރުމަށް ޖަހާ ގޮޅި ނަންބަރު)، އަދި ބޭނިމަހުގެ އަދަދާއި ޖުމްލަ ބަރުދަނުގެ މަޢުލޫމާތުގެ އިތުރުން [މަސްވެރިކަމާބެހޭ މަޢުލޫމާތު ރިކޯޑުކުރުމާއި ހުށަހެޅުމާބެހޭ އުސޫލު] ގައި ބަޔާންކުރާ އެހެނިހެން މަޢުލޫމާތު ޕާރޗޭސް ރިޕޯޓުތަކުގައި ހިމަނަންވާނެއެވެ.
2. މިގޮތުން ފޯރުކޮށްދޭ ހުރިހާ މަޢުލޫމާތަކީ، ތެދު، ފުރިހަމަ އަދި ޞައްޙަ މަޢުލޫމާތު ކަމުގައި ވާންވާނެއެވެ.

**(ބ) ތަންފީޛީ އޮފިސަރުންނާއި، ފިޝަރީޒް ރޭންޖަރުންނާއި، ފިޝަރީޒް އޮބްޒާވަރުންނަށް އެއްބާރުލުން ދިނުން.**

ޤާނޫނު ނަންބަރު 2019/14 (ދިވެހިރާއްޖޭގެ މަސްވެރިކަމުގެ ޤާނޫނު) ގެ 57 ވަނަ މާއްދާގެ ދަށުން ކަނޑައަޅައިފައިވާ ތަންފީޛީ އޮފިސަރުންނާއި މިނިސްޓްރީގެ ފަރާތުން ޤާއިމްކޮށްފައިވާ ފިޝަރީޒް ރޭންޖަރުންނާއި ފިޝަރީޒް އޮބްޒާރވަރަރުން އަދި އެނޫންވެސް މިނިސްޓްރީގެ ފަރާތުން ޚާއްސަ ހުއްދަ ދެވިފައިވާ ފަރާތްތަކުން މަސްވެރިކަމުގެ ޤާނޫނު އަދި އެޤާނޫނު ދަށުން އެކުލަވައިލައިފައިވާ ގަވާއިދުތަކާޢި މަސްވެރިކަމުގެ މެނޭޖްމަންޓް ޕްލޭންތައް ތަންފީޛުކުރުމަށް ކުރާ އެންމެހައި ކަންކަމުގައި މާސްޓަރ ނުވަތަ/އަދި އުޅަނދުގެ ވެރިފަރާތުން ފުރިހަމަ އެއްބާރުލުން ދޭންވާނެއެވެ.

**(ރ) މަނާ ހަރަކާތްތައް**

1. ލޭނު އަޅައިގެން ބޮޑުކަންނެލީގެ މަސްވެރިކަން ކުރުމުގެ ޞައްޙަ ލައިސަންސެއް ނެތް އުޅަނދުތަކުން މިޔަރު ގަތުން.
2. ޞައްޙަ ލައިސަންސެއް ނެތް އުޅަނދަކުން ކިރުވައިފައިވާ މިޔަރު ޕްރޮސެސްކުރުން؛
3. މިގަވާއިދުގެ 25 ވަނަ މާއްދާގައި ބަޔާންކޮށްފައިވާ ބާވަތެއްގެ މިޔަރެއް އުޅަނދަކުން ގަތުން، ޕްރޮސެސްކުރުން، އެކްޕޯޓްކުރުން؛
4. ލައިސަންސާ ޚިލާފަށް މިޔަރު ޕްރޮސެސްކުރުމުގެ މަސައްކަތްކުރުން.

**ޖަދުވަލު 9**

**ދޫނި ފައްސާ ފަށުގެ ފަރުމާ އަދި މި ފަށް ބޭނުންކުރާ ގޮތުގެ ތަފުސީލު**

1. **ދޫނި ފައްސާ ފަށުގެ ފަރުމާ**


(ހ) ދޫނި ފައްސާ ފަށުގެ ދިގުމިނުގައި މަދުވެގެން 100 މީޓަރު ހުންނަވާނެއެވެ. އަދި މިފަށުގެ ދިގުމިނުގައި 150 މީޓަރު ހަމަނުވާނަމަ، ދޫނިފައްސާ ފަށަށް ވާންކުރުމަށްޓަކައި އަދި އެފަށުގެ ނިވަލުގައިވާ ސަރަޙައްދު ބޮޑުކުރުމަށްޓަކައި، ފަށުގެ ދޫކުރެވިފައިވާ ކޮޅު ފެންމަތީގައި ދެމޭގޮތަށް ކޮންމެވެސް އެއްޗެއް (ފުލޯޓް) ހަރުކޮށްފައި ހުންނަވާނެއެވެ. އަދި ފަށުގެ ކުލައަކަށް ވާންވާނީ އޮރެންޖްކުލަ ނުވަތަ ރަތްކުލަ ފަދަ ދުރަށް ފެންނަ ކުލައެކެވެ.

(ށ) ދޫނި ފައްސާ ފަށުގެ ފެނުންމަތީގައި އޮންނަ ބަޔަކީ ދޫނި ސޫފާސޫފި އެފަށަށް ހޭނުނަ ނުދިނުމަށް އެކިގޮތްގޮތަށް ތެޅޭހައި ލުއި އެހެންނަމަވެސް އެފަށަކީ ވަޔާއެކު އުޅަނދުގެ މިސްރާބުން ކައްސާލައިގެން ނުދާ މިންވަރަށް ބަރުދަން ހުރި ފަށަކަށް ވާންވާނެއެވެ.

(ނ) ދޫނި ފައްސާ ފަށުގެ ތިރީގައި އެލުވާފައި ހުންނަ ފަށްތަކަކީ ދުރަށް ފާހަގަވާ ފަދަ (ފާޅުކަންބޮޑު) ކުލައަކުން ތައްޔާރުކޮށްފައިވާ ވަޔާއެކު އެކި ގޮތްގޮތަށް ތެޅުވޭހެން ހަރުކުރެވިފައިވާ ފަށްތަކަކަށް ވާންވާނެއެވެ. އަދި މި ފަށްތައް ހަރުކުރެވިފައި ހުންނަންވާނީ ދެ ފަށުން ދެ ފަށުން [ތްރީ-ވޭ ސްވިވެލް] (ތިންތަނުން އެނބުރޭ ފޫކް) އެއްގައި ކަނޑުގެ މަތީފަށަލައިގައި ނުޖެހޭ ހިސާބުގައެވެ.

(ރ) މިގޮތަށް ހަރުކުރާ ފޫކުތައް ހުންނަންވާނީ ދެ ފޫކުގެ ދޭތެރޭގައި 5 މީޓަރަށްވުރެ ދޭތެރެ ދުރުނުވާ ގޮތަކަށެވެ.

(ބ) ދޫނި ފައްސާ ފަށުގައި އެލުވާފައި ހުންނަ ފަށްތަކުގެ އަދަދު ލޭނު އެޅުމަށް އުޅަނދު ދުއްވާ ބާރުމިނަށް ބަލައިގެން ބަދަލުކުރަންވާނެއެވެ. ލޭނު އެޅުމަށްޓަކައި ދޯނި ދުއްވަނީ މަޑު ދުވެއްޔެއްގައި ކަމުގައި ވާނަމަ ހަރުކުރާ ފަށްތަކުގެ އަދަދު އިތުރު ކުރަންވާނެއެވެ.



ކުރެހުން 1: ދޫނި ފައްސާ ފަށުގެ ފަރުމާ

1. **ދޫނި ފައްސާ ފަށް ބޭނުންކުރާ ގޮތް**

(ހ) ލޭނު އެޅުމުގެ މަރުޙަލާއަށް ފަށައިގަތުމުގެ ކުރިން ދޫނި ފައްސާ ފަށް ހަރުކުރަންވާނެއެވެ.

(ށ) ދޫނި ފައްސާ ފަށުގެ ނިވަލުގައި ވާ ސަރަޙައްދުގެ ދިގުމިނުގައި މަދުވެގެން 100 މީޓަރު ހުންނަންވާނެއެވެ. މިގޮތަށް މިކަންކުރުމަށްޓަކައި ދޫނި ފައްސާ ފަށް ހަރުކޮށްފައި ހުންނަންވާނީ އުޅަނދުގެ ކޮޅުފަސް ކޮޅުގައި ފެނުގެ މަތީ ފަށަލައިން ފެށިގެން 5 މީޓަރަށްވުރެ ތިރި ނުވާނޭފަދައިން ދަނޑިއެއްގައެވެ. އަދި މިދަނޑި ހުންނަންވާނީ އުޅަނދުގެ ކޮޅުފަސްކޮޅުގައި އެއިރެއްގައި ވައިޖެހޭ ގޮތަށް ބަލައި ލޭނުގެ މަށްޗަށް ދޫނި ފައްސާ ފަށް އަރާފަދަ ގޮތަކަށެވެ.

(ނ) ދޫނި ފައްސާ ފަށުގައި ހަރުކޮށްފައިވާ ފަށްތައް ހުންނަންވާނީ ލޭނުކޮޅުތަކުގެ މައްޗަށް ވާގޮތަށެވެ. އަދި އެފަށުގައި ހަރުކޮށްފައި އޮންނަ ފްލޯޓް އޮންނަންވާނީ އުޅަނދު ހުރަސްކޮށް ވައިޖެހޭއިރުވެސް ލޭނުކޮޅުމަތިން ދޫނިފައްސާފަށް ނައްޓާލައިގެން ނުދާފަދަގޮތަކަށެވެ.

(ރ) ލޭނުއަޅާއިރު ދޫނި ފައްސާ ފަށް އޮޅި، ހަލާކުވުން ފަދަ ހާލަތެއް ކުރިމަތިވެއްޖެނަމަ، ބަދަލުގައި ބޭނުންކުރާނެ އިތުރު ދޫނި ފައްސާ ފަށެއް އުޅަނދުގައި އޮންނަންވާނެއެވެ.

**ޖަދުވަލު 10**

**ޖޫރިމަނާ ކަނޑައެޅިފައިވާ ގަވާއިދާ ޚިލާފު ހަރަކާތްތަކާއި ފިޔަވަޅުތައް**

|  |  |  |  |  |
| --- | --- | --- | --- | --- |
| **#** | **ހަރަކާތް** | **ޖޫރިމަނާކުރެވޭ ފަރާތްތައް** | **ޖޫރިމަނާ (ޖޫރިމަނާކުރެވޭ ކޮންމެ ފަރާތަކަށް)** | **ކުށް ތަކުރާރުކޮށްފިނަމަ** |
| 1 | ސައްޙަ ލައިސަންސެއް ނެތި ލޭނު އަޅައިގެން ބޮޑު ކަންނެލީގެ މަސްވެރިކަންކުރުން | އުޅަނދުގެ ވެރިފަރާތް ނުވަތަ ލައިސަންސުގެ ވެރިފަރާތް ނުވަތަ އުޅަނދުގެ އޮޕަރޭޓަރު ނުވަތަ ކެޕްޓަން | 400,000/- ރުފިޔާ | - |
| 2 | އުޅަނދުގައި ލައިސަންސް ނުވަތަ ލައިސަންސުގެ ކޮޕީއެއް ނެތުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | -/5000 ރުފިޔާ | އެންމެ ފަހުން ޖޫރިމަނާކުރެވުނު ޢަދަދުގެ މައްޗަށް 5000/- ރުފިޔާ އިތުރުވުން (400,000/- އާއި ހަމައަށް) |
| 3 | އުޅަނދުގައި ލޮގްފޮތް ނުގެންގުޅުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 5000/- ރުފިޔާ | އެންމެ ފަހުން ޖޫރިމަނާކުރެވުނު ޢަދަދުގެ މައްޗަށް 5000/- ރުފިޔާ އިތުރުވުން (400,000/- އާއި ހަމައަށް) |
| 4 | މަސްދަތުރުގެ މަޢުލޫމާތު މިނިސްޓްރީއަށް ފޮނުވަންޖެހޭ އުސޫލުން ނުފޮނުވުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | މަސްރިޕޯޓު ނުފޮނުވާ ކޮންމެ ދަތުރަކަށް 5000/- ރުފިޔާ | - |
| 5 | ސައްޙަ ނޫން ނުވަތަ ދޮގު މަޢުލޫމާތު މިނިސްޓްރީއަށް ހުށަހެޅުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 400,000/- ރުފިޔާ | - |
| 6 | ޤާނޫނު ނަންބަރު 14/2019 (ދިވެހިރާއްޖޭގެ މަސްވަރިކަމުގެ ޤާނޫނު) އާއި އެ ޤާނޫނު ދަށުން ހަދައިފައިވާ ގަވާއިދަކުން، ނުވަތަ މަސްވެރިކަމުގެ މެނޭޖްމެންޓް ޕްލޭނަކުން، ހިފުން، ބޭނުން، ނެގުން ނުވަތަ މެރުން މަނާ އެއްވެސް ބާވަތަކަށް އަމާޒުކޮށް މަސްވެރިކަންކުރުން، ގޯނާކުރުން އަދި މިފަދަ ބާވަތެއް ނުވަތަ ބާވަތެއްގެ ބައެއް އުޅަނދުގައި ބެހެއްޓުން، ރައްކައުކުރުން، ކަނޑުގައި ދުއްވާ އެއް އުޅަނދުން އަނެއް އުޅަނދަށް ބަދަލުކުރުން (ޓްރާންޝިޕް)، އުޅަނދުގައި އެއްތަނުން އަނެއް ތަނަށް އުފުލުން އަދި މަސް ކިރާ ނުވަތަ މަސް ޕްރޮސެސްކުރާ ތަނަކަށް ގެންދިއުން | މާސްޓަރު ނުވަތަ  ލައިސަންސުގެ ވެރިފަރާތް | ޖޫރިމަނާ ހިސާބުކުރެވޭނީ ހިފައިފައިވާ ބާވަތެއް ވިއްކައިގެން ލިބޭނެ އާމްދަނީގެ 4 ގުނައަށްވާ މިންވަރަށާއި، ހިފައިފައިވާ ބާވަތުގެ މުހިންމުކަން މާޙައުލީ ނިޒާމަށް އޮތް މިންވަރަށް ރިއާޔަތްކުރުމަށް ފަހު  (ގިނަވެގެން 400,000/- ރުފިޔާ) | |
| 7 | މަހުގެ ތިރީ ތުންގަނޑުން ފެށިގެން މަހުގެ ނިގުލުގެ ކަފިވެފައިވާ ހިސާބުގެ މެދަށް، 60 ސެންޓިމީޓަރު ހަމަނުވާ ހިބަރުގެ އެއްވެސް ބާވަތެއް، ހިފުން، އުޅަނދުގައި ބެހެއްޓުން، ރައްކާކުރުން، އެއް އުޅަނދުން އަނެއް އުޅަނދަށް ބަދަލުކުރުން، އުޅަނދުގައި އެއްތަނުން އަނެއް ތަނަށް އުފުލުން، އަދި މަސް ކިރާ، ނުވަތަ މަސް ގަންނަ ތަނަކަށް ގެންދިއުން. | މާސްޓަރު ނުވަތަ  ލައިސަންސްގެ ވެރިފަރާތް | 10,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 10,000/- ރުފިޔާ އިތުރުވުން (50,000/- ރުފިޔާއާ ހަމަޔަށް) |
| 8 | މަސްއައިން ހޯދުމަށް ނުވަތަ މަސް ހިފުމަށް ޑްރޯން ނުވަތަ ވައިގެ އުޅަނދެއް ބޭނުންކުރުން | މާސްޓަރު ނުވަތަ  ލައިސަންސްގެ ވެރިފަރާތް | 400,000/- ރުފިޔާ | - |
| 9 | މިނިސްޓްރީން ދޫކޮށްފައިވާ ލައިސަންސެއް ލިބިގެން ހަރަކާތްތެރިވާ މަސްކިރާ އުޅަނދުފަހަރު ފިޔަވައި އެހެން އުޅަނދަކަށް މަސް ބަދަލުކުރުމުގެ (ޓްރާންޝިޕްކުރުމުގެ) ހަރަކާތެއް ހިންގުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 400,000/- ރުފިޔާ | - |
| 10 | ތަންފީޛީ އޮފިސަރުންނާއި، ފިޝަރީޒް ރޭންޖަރުންނާއި، ފިޝަރީޒް އޮބްޒާވަރުންނަށް އެއްބާރުލުން ނުދިނުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 5,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 1,000/- ރުފިޔާ އިތުރުވުން (10,000/- ރުފިޔާއާ ހަމަޔަށް) |
| 11 | ޤުދުރަތީ ގޮތުން ނެތިގެން ނުދާ ކުނި ނުވަތަ ކެމިކަލް މަސްވެރިކަމުގެ ތެރޭގައި ކަނޑަށް އުކައިލުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 100,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 50,000/- ރުފިޔާ އިތުރުވުން (400,000/- ރުފިޔާއާ ހަމަޔަށް) |
| 12 | މަސްވެރިކަމުގައި ބޭނުންކުރާ އާލާތް ކަނޑަށް ދޫކޮށްލުން ނުވަތަ އެއްލައިލުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 10,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 1,000/- ރުފިޔާ އިތުރުވުން (100,000/- ރުފިޔާއާ ހަމަޔަށް) |
| 13 | ޤާނޫނު ނަންބަރު 2019/14 [ދިވެހިރާއްޖޭގެ މަސްވެރިކަމުގެ ޤާނޫނު] ގެ 27 ވަނަ މާއްދާގައި މަނާކޮށްފައިވާ އެއްވެސް އާލާތެއް ބޭނުންކުރުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 2,000,000/- ރުފިޔާ | - |
| 14 | މަސްވެރިކަން ކުރަން ކަނޑައަޅައިފައިވާ ސަރަޙައްދު ން ބޭރުގައި މަސްވެރިކަން ކުރުން ނުވަތަ ހަރަކާތްތެރިވުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 200,000/- ރުފިޔާ | - |
| 15 | އެހެން ޤައުމެއްގެ ސިޔާދަތީ ބާރު ހިނގާ ސަރަޙައްދެއްގައި މަސްވެރިކަން ކުރުން ނުވަތަ ހަރަކާތްތެރިވުން. | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 400,000/- ރުފިޔާ | - |
| 16 | މަސްވެރިކަމުގެ ޤާނޫނުން ނުވަތަ އެހެން ޤާނޫނަކުން ނޫނީ ގަވާއިދަކުން މަސްވެރިކަން ކުރުން މަނާކުރެވިފައިވާ ސަރަޙެއްދައި މަސްވެރިކަން ކުރުން | މާސްޓަރު ނުވަތަ އޮޕަރޭޓަރު | 100,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 50,000/- ރުފިޔާ އިތުރުވުން (400,000/- ރުފިޔާއާ ހަމަޔަށް) |
| 17 | ޑޭޓާ ބޮއިއާ ގުޅޭގޮތުން މި ގަވާއިދުގައި މަނާކަމެއް ކަމަށް ކަނޑައަޅައިފައިވާ ހަރަކާތެއް ހިންގުން | މާސްޓަރު | 10,000/- ރުފިޔާ | - |
| 18 | ދޮށީގެ މަސްވެރިކަމަށް ހާއްސަކުރެވިފައިވާ ކަނދުފަތީގެ ވަށައިގެން 3 (ތިނެއް) މޭލު ސަރަޙައްދުގައި ކަޅުބިލަމަހުގެ ދޮށީގެ މަސްވެރިކަން ފިޔަވައި އެހެން ބާވަތެއްގެ މަސްވެރިކަން ކުރުން ނުވަތަ ކަނދުފައްޗާގުޅޭ ގޮތުން މި ގަވާއިދުގައި މަނާކަމަށް ކަނޑައަޅައިފައިވާ އެހެން ހަރަކާތެއް ހިންގުން | މާސްޓަރު | 10,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 1,000/- ރުފިޔާ އިތުރުވުން (100,000/- ރުފިޔާއާ ހަމަޔަށް) |
| 19 | ލައިސަންސް ލިބިފައިވާ އުޅަނދަކުން މިނިސްޓްރީގެ ފަރާތުން އަޅައިފައިވާ ކަނދުފައްޗަކަށް އުނިއިތުރު ގެނައުން ނުވަތަ ގެއްލުން ދިނުން ނުވަތަ ކަނދުފައްޗަށް ގެއްލުން ލިބޭނެފަދަ އެއްވެސް ހަރަކާތެއް ހިންގުން. | މާސްޓަރު ނުވަތަ  އޮޕަރޭޓަރު ނުވަތަ ލައިސަންސުގެ ވެރިފަރާތް | 10,000/- ރުފިޔާ | އެންމެ ފަހުން ކޮށްފައިވާ ޖޫރިމަނާގެ އަދަދަށް 1000/- ރުފިޔާ އިތުރުކޮށްފައި ޖޫރިމަނާކުރުން (ގިނަވެގެން 20,000/- ރުފިޔާއާ ހަމައަށް) |
| 20 | ލައިސަންސް ލިބިފައިވާ އުޅަނދެއްގައި މި ގަވާއިދާ ޚިލާފަށް ބިދޭސީން ގެންގުޅުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 100,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 50,000/- ރުފިޔާ އިތުރުވުން (400,000/- ރުފިޔާއާ ހަމަޔަށް) |
| 21 | މަސްވެރިކަމުގައި، ކަނޑުމަހުގެ ނުވަތަ ކަނޑުމަހުގެ ނުވަތަ ހިބަރުގެ ބާވަތެއް ތިލަކުރުމަށްޓަކައި، އަލިކުރުމަށް ބޭނުންކުރާ އެއްވެސް ބާވަތެއްގެ އާލާތެއް އުޅަނދުގައި ހަރުކުރުމާއި މިފަދަ އާލާތެއްގެ ބޭނުންކޮށްގެން މަސްތިލަކޮށް މަސްވެރިކަންކުރުން | މާސްޓަރު | 10,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 5000/- އިތުރުވުން (10,000/- އާއި ހަމައަށް) |
| 22 | ލޭނުއަޅައިގެން ބޮޑުކަންނެލީގެ މަސްވެރިކަންކުރުމުގައި އަމާޒުކުރާ މަސް ފިޔަވާ ހިފޭ، ބޭނޭ ނުވަތަ ނެގޭ ކަނޑުމަތީ ދޫނި މަދުކުރުމަށްޓަކައި މި ގަވާއިދުގައި ކަނޑައަޅާފައިވާ ފިޔަވަޅުތައް އަޅާފައިނުވުން | މާސްޓަރު ނުވަތަ އޮޕަރޭޓަރު | 20,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 5000/- އިތުރުވުން (100,000/- އާއި ހަމައަށް) |
| 23 | މިނިސްޓްރީގެ ވެބްސައިޓުގައި ޝާއިޢުކޮށްފައިވާ [އުޅަނދާއި މަސްވެރިކަމުގައި ބޭނުންކުރާ އާލާތްތައް ފާހަގަކުރުމާބެހޭ ގައިޑްލައިން] ގައި ބަޔާންކޮށްފައިވާ މިންގަނޑަށް އުޅަނދު އަދި މަސްވެރިކަމުގެ އާލާތްތައް ފާހަގަކޮށްފައި (މާކްކޮށްފައި) ނެތުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 10,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 5000/- އިތުރުވުން (100,000/- އާއި ހަމައަށް) |
| 24 | ބުޅި ނައްޓާ އާލާތް (ޑީ-ހުކަރ) އަދި ލޭނުކޮޅު ބުރިކުރާ އާލާތް (ލައިންކަޓަރ) އުޅަނދުގައި ނެތުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 10,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 5000/- ރުފިޔާ އިތުރުވުން (100,000/- ރުފިޔާއާ ހަމަޔަށް) |
| 25 | އުޅަނދުގައި މިޔަރު ބަހައްޓާއިރު އަދި ބަދަނރަށް ގެންނައިރު މިޔަރުގެ އެއްވެސް އުރަހައެއް އޭގެ ހަށިގަނޑުން ކަނޑައި އުރަހަތައް ވަކިކޮށްފައި ހުރުން. | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | -/100,000 ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް -/100,000 އިތުރުވުން (-/400,000 އާއި ހަމައަށް) |
| 26 | މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސެންސް ނެތް ތަނަކަށް މިޔަރު ކިރުވުން ނުވަތަ ވިއްކުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 400,000/- ރުފިޔާ | - |
| 27 | މިގަވާއިދުގެ 25 ވަނަ މާއްދާގެ (ހ)، (ށ) އަދި (ނ) ގައި މަނާކޮށްފައިވާ ބާވަތެއްގެ މިޔަރެއް އުޅަނދަށް ނެގުމައި އުޅަނދުގައި ބެހެއްޓުމާއި ބަނދަރަކަށް ކިރުވުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 400,000/- ރުފިޔާ | - |
| 28 | މިޔަރު ޕްރޮސެސްކޮށް އެކްސްޕޯޓްކުރުމުގެ ޞައްޙަ ލައިސެންސެއް ނެތް ފަރާތަކުން ލޭނު އަޅައިގެން ކުރެވޭ ބޮޑުކަންނެލީގެ މަސްވެރިކަމުގައި ކިރުމަށް ހުއްދަދެވިފައިވާ މިޔަރު ގަތުން ނުވަތަ ޕްރޮސެސްކުރުން ނުވަތަ އެކްސްޕޯޓްކުރުން ނުވަތަ އެކްސްޕޯޓްކުރަން މަސައްކަތްކުރުން | މަސް ޕްރޮސެސްކުރާ  ތަނުގެ  ވެރިފަރާތް  ނުވަތަ އެތަނެއްގައި އެންމެ އިސްކޮށް  ހަރަކާތްތެރިވާ  ނުވަތަ  ހަރަކާތްތެރިވާ  ކަމަށް ބެލެވޭ ފަރާތް | 400,000/-ރުފިޔާ | - |
| 29 | ލޭނު އަޅައިގެން ކުރެވޭ ބޮޑުކަންނެލީގެ މަސްވެރިކަމުގައި ބޭނޭ މިޔަރު ރާއްޖޭގެ އެތެރޭގެ ބާޒާރުގައި ވިއްކުން | މަސް ޕްރޮސެސްކުރާ  ތަނުގެ  ވެރިފަރާތް  ނުވަތަ އެތަނެއްގައި އެންމެ އިސްކޮށް  ހަރަކާތްތެރިވާ  ނުވަތަ  ހަރަކާތްތެރިވާ  ކަމަށް ބެލެވޭ ފަރާތް | 400,000/-ރުފިޔާ | - |
| 30 | މަސްދަތުރަކަށް ފުރުމުގެ ކުރިން ޑިޕާރޗަރ ކްލިއަރެންސް ހޯދާފައިނުވުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 200,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 100,000/- އިތުރުވުން (400,000/- އާއި ހަމައަށް) |
| 31 | މިނިސްޓްރީއިން ކަނޑައަޅައިފައިވާ މިންގަނޑަށްފެތޭ ވީ.އެމް.އެސް އެއް އުޅަނދުގައި ނެތުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 200,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 100,000/- އިތުރުވުން (400,000/- އާއި ހަމައަށް) |
| 32 | ވީ.އެމް.އެސް ގަސްތުގައި ނިއްވާލުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 400,000/- ރުފިޔާ | - |
| 33 | އުޅަނދުގައި ހަރުކުރެވިފައިވާ ވީ.އެމް.އެސް ރަނގަޅަށް މަސައްކަތްކުރާކަން ޔަޤީންނުކޮށް އައު ދަތުރަކަށް މަހަށް ފުރުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 400,000/- ރުފިޔާ | - |
| 34 | މަސް ދަތުރަކަށް ފުރާފަހުން ވީ.އެމް.އެސް ރިޕޯޓްކުރުން ހުއްޓިއްޖެނަމަ ކޮންމެ 4 ގަޑިއިރަކުން އުޅަނދުގެ ލޮކޭޝަން ފޮނުވަމުން ނުދިއުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 200,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 100,000/- އިތުރުވުން (400,000/- އާއި ހަމައަށް) |
| 35 | މަސް ދަތުރަކަށް ފުރާފަހުން ވީ.އެމް.އެސް ހަލާކުވެއްޖެނަމަ 7 ދުވަސްތެރޭ މިނިސްޓްރީއިން ކަނޑައަޅާ ބަނދަރަކަށް ނައުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 200,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 100,000/- އިތުރުވުން (400,000/- އާއި ހަމައަށް) |
| 36 | މިނިސްޓްރީއިން ކަނޑައަޅައިފައިވާ މިންގަނޑަށްފެތޭ އީ.އެމް.އެސް އެއް އުޅަނދުގައި ނެތުން | މާސްޓަރު ނުވަތަ އޮޕަރޭޓަރު | 400,000/- ރުފިޔާ | - |
| 37 | ހުއްދަނެތި އީ.އެމް.އެސް ގަސްތުގައި ނިއްވާލުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 400,000/- ރުފިޔާ | - |
| 38 | މިނިސްޓްރީއިން ކަނޑައަޅާފައިވާ ގޮތުގެ މަތިން، އީ.އެމް.އެސް އަށް މައްސަލައެއް ދިމާވާ ހާލަތުގައި އެކަން މިނިސްޓްރީ އަށް އަންގައިފައިނުވުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 200,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 100,000/- އިތުރުވުން (400,000/- އާއި ހަމައަށް) |
| 39 | އުޅަނދުގައި ހަރުކުރެވިފައިވާ އީ.އެމް.އެސް ރަނގަޅަށް މަސައްކަތްކުރާކަން ޔަޤީންނުކޮށް އައު ދަތުރަކަށް މަހަށް ފުރުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 200,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 100,000/- އިތުރުވުން (400,000/- އާއި ހަމައަށް) |
| 40 | ލޭނުކޮޅު (ބްރާންޗް ލައިން) ގެ މިޔަވާލި (ލީޑަރ) ގެ ގޮތުގައި ވަޔަރު ނުވަތަ ނަރު (ވަޔަރ ޓްރޭސް) ބޭނުންކުރުން. އަދި މިފަދަ ތަކެތި އުޅަނދުގައި ބެހެއްޓުން. އަދި ލޭނު ބޮޔާ ސީދާ ގުޅޭގޮތަށް އެއްވެސް ބާވަތެއްގެ ބްރާންޗް ލައިނެއް ބޭނުންކުރުން. | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | -/400،000 ރުފިޔާ | - |
| 41 | ލޭނު އެޅުމަށް ބޭނުންކުރާ ފްލޯޓްލައިން އާއި ލޭނުބައިގެ މައި ނަނުގައި ހަރުކުރާ ބްރާންޗް ލައިންތަކުގެ ޖުމްލަ ދިގުމިނުގައި މަދުވެގެން 45 މީޓަރު ނެތުން. | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | -/100,000 ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް -/100,000 އިތުރުވުން (-/400,000 އާއި ހަމައަށް) |
| 42 | ލޭނުއަޅައިގެން ބޮޑުކަންނެލީގެ މަސްވެރިކަންކުރުމުގެ ލައިސަންސް ޝަރުތަކާ ހިލާފުވުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 400,000/- ރުފިޔާ | - |
| 43 | މިޔަރު ޕްރޮސެސްކޮށް އެކްސްޕޯޓްކުރުމުގެ ލައިސަންސް ޝަރުތަކާ ހިލާފުވުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 200,000/- ރުފިޔާ | އެންމެ ފަހުން ޖުރިމަނާކުރެވުނު ޢަދަދުގެ މައްޗަށް 100,000/- އިތުރުވުން (400,000/- އާއި ހަމައަށް) |
| 44 | ކޯޓާ ގަނެފައިނުވާ އުޅަނދަކުން ލޭނު އަޅައިގެން ބޮޑުކަންނެލީގެ މަސްވެރިކަންކުރުން | މާސްޓަރު ނުވަތަ  އޮޕަރޭޓަރު ނުވަތަ ލައިސަންސްގެ ވެރިފަރާތް | 2,000,000/- ރުފިޔާ | - |
| 45 | މަސްވެރިކަންކުރުމަށް ގަނެފައިވާ ކޯޓާގެ މިންވަރަށްވުރެ އިތުރަށް މަސްބޭނުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 2,000,000/- ރުފިޔާ | - |
| 46 | 80 އިންސައްތަ ދިވެހި ފަޅުވެރިން ހަރަކާތްތެރިވާކަމަށްބަލައި، 5 މެޓްރިކް ޓަނުގެ ބްލޮކް ކޯޓާ ޖުމްލަ އަގުގެ 50 އިންސައްތަ އަގުހެޔޮކޮށް ވިއްކައިފައިވާ ފަރާތުގެ އުޅަނދުތަކުގައި، ލައިސަންސްގެ މުއްދަތު ހަމަވުމުގެ ކުރިން، 80 އިންސައްތައަށްވުރެ ދިވެހި ފަޅުވެރިން މަދުވުން ނުވަތަ މަދުކުރުން. | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 2,000,000/- ރުފިޔާ | - |
| 47 | މި ގަވާއިދާ ޚިލާފަށް ކޯޓާ ބަދަލުކުރުން ނުވަތަ ވިއްކުން | މާސްޓަރު ނުވަތަ އޮޕަރޭޓަރު ނުވަތަ ލައިސަންސުގެ ވެރިފަރާތް | 2,000,000/- ރުފިޔާ | - |

------------------